qundao/data-zh-poetry huggingface dataset:
次韵龚宗伯见送游嵩山即归宛陵四首·其二
作者：施闰章
朝代：明
体裁：五言律诗

别恨凭诗遣，趋陪感帝乡。交游宽李郭，篇翰走齐梁。秋识归人兴，寒愁野客装。嵩门望京阙，回首意茫茫。
次韵龚宗伯见送游嵩山即归宛陵四首·其四
作者：施闰章
朝代：明
体裁：五言律诗

自是无心者，浮云任往还。官从长抱膝，天许遍看山。旧业昭亭在，新营钓艇閒。潜夫行著论，安稳卧松关。
次龙头山有怀胡悦之处士
作者：施闰章
朝代：明
体裁：古风

剑水有逍民，言在龙山岑。维舟日已暝，江亭生积阴。夜久露微月，参差见前林。洞门花坞暗，曲磴茅堂深。风波浩无极，川路邈难寻。劳生寡欢笑，索居长悲吟。佳人阻咫尺，孰与操素琴。
欲辟小园作草堂不可得戏题遣兴
作者：施闰章
朝代：明
体裁：七言律诗

花竹为园兴未穷，草堂地限藓墙东。行藏独立千峰顶，哀乐都归一卷中。半世历官馀野老，前生入梦是愚公。柴门便与山溪接，斟酌扁舟漾晚风。
歙城伤二友 其一 汪明经文岫
作者：施闰章
朝代：明
体裁：古风

文章皆长物，夙昔独古处。步屧数招隐，忘年欢尔汝。逾耋道终穷，一抔事未举。铅椠委飞埃，山园成宿莽。
歙城伤二友 其二 吴文县右舟
作者：施闰章
朝代：明
体裁：古风

延陵本世胄，修髯气卓荦。游啸娱园林，文酒归京洛。扃箧有遗草，殉官无留橐。山水若平生，胜事已零落。
歙城客寓有古松名曰松屋·其一
作者：施闰章
朝代：明
体裁：七言绝句

乌聊山下好幽居，百尺寒松覆草庐。秋雨松涛声不绝，虞卿閒著几篇书。
歙城客寓有古松名曰松屋·其二
作者：施闰章
朝代：明
体裁：七言绝句

丛菊禁霜解作花，紫阳山畔晚蒸霞。谁将雪窦泉来试，有客新贻茅舍茶。
歙城西太平十寺
作者：施闰章
朝代：明
体裁：五言律诗

数峰存十寺，绀宇入苍烟。得径穿云窟，从僧问雪泉。江桥秋树外，山郭夕岚边。大好留诗处，何人继谪仙。
歙城连雨
作者：施闰章
朝代：明
体裁：七言律诗

春风冉冉客销魂，春雨冥冥白昼昏。芳草经旬三径满，梅花隔日几枝存。过桥云气沾藜杖，动地泉声到石门。待蹑黄山最高顶，手摩群岫是儿孙。
歙州怀汪栗亭邗上戏柬
作者：施闰章
朝代：明
体裁：五言律诗

短札经年少，残春忆别愁。吴州何处寺，邗水几回舟。下榻诸侯渴，牵衣小妇留。紫阳虚旧馆，把酒不同游。
歙浦别吴匡从翰林
作者：施闰章
朝代：明
体裁：五言律诗

分辔燕台后，相逢是故乡。寻春同策杖，惜别屡移觞。四月啼莺老，千山落日黄。金门方待诏，何处共林塘。
歙浦遇泾川赵考叔知汪发若在泾上
作者：施闰章
朝代：明
体裁：七言律诗

练江游子方羁栖，控鲤仙客来琴溪。剩有菊花供烂熳，那无斗酒相招携。路难秋夜发欲白，霜满山城乌自啼。闻说汪伦未归去，醉醒好共吟水西。
正月二日同家人饮梅花下
作者：施闰章
朝代：明
体裁：古风

我来石龙城，三月桃符换。今朝何太燠，解裘尚沾汗。蚊蝇飞扑人，百舌声不断。盆梅累累开，移来就几案。丛花破客颜，高枝成近玩。童稚共欢娱，壶觞分烂熳。故乡有骨肉，草堂逼溪畔。为园一亩馀，小阁睨清汉。怪石既礧砢，老梅逾傲岸。花时定举觞，高明展词翰。游子苦索居，何年同饱看。念此牵我肠，归心不可绊。胜之以忘情，爵饮剧无算。
正月晦日太虚宗伯作诗见忆予适到门遂同伯玑饮花下·其一
作者：施闰章
朝代：明
体裁：七言绝句

春风骑马到江城，正值繁花照眼明。头白尚书吟正苦，开扉一笑说离情。
正月晦日太虚宗伯作诗见忆予适到门遂同伯玑饮花下·其二
作者：施闰章
朝代：明
体裁：七言绝句

主人爱客草堂清，高士为邻诗兴生。每到必倾李白酒，何妨长卧灌婴城。
此日足可惜寄刘润伯
作者：施闰章
朝代：明
体裁：古风

此日足可惜，朋旧罕亲密。我今四十九，君年五十一。离居已七载，寄书岂能悉。闻子官闽州，缓带自暇逸。珊瑚截作枕，兰蕙葺为室。宾僚就谈宴，咄嗟丰馔出。侍立环歌儿，琴筝间笙瑟。为乐当及时，长夜欢未毕。大海戢鲸鲵，群盗犹虮虱。幕下喧筦弦，城头吹觱栗。欢妍不驻年，安能发如漆。与君昔同学，少小命俦匹。野馆傍藤萝，寒灯连蟋蟀。共被眠绳床，学书争秃笔。壮长各飞驰，浩荡违衡泌。悯予劣蒲柳，饮食倚参朮。燕台与历下，握手散积疾。官贫无长物，所得是忧慄。扁舟泊淮徐，系缆尤相昵。蓬窗酒既阑，夜语还唧唧。前年得汝书，双泪沾短帙。去年书寄汝，路远恐遗失。犹传五马客，蹉跎滞吴质。祗今但回首，那得遽促膝。昨闻买新宅，相邻如比栉。尔我方东西，何时对蓬荜。我今齿半落，肌肤无一实。不惜就衰颓，所嗟疏道术。早梅花烂熳，幽壑泉沕潏。好鸟为我鸣，春气甘如蜜。愿言同一觞，游娱永兹日。东望九仙山，恍惚见崒嵂。
武夷山中作·其一
作者：施闰章
朝代：明
体裁：古风

秋霁林谷静，叠巘明回溪。蜿蜒故相接，名状纷难齐。前峰悦来目，转楫失故蹊。白云乱襟袖，咫尺迷东西。巑岏石磴断，舍策凌丹梯。宁知境迥绝，坐见千山低。仙岩遗脱骨，幽洞闻天鸡。寒暄谷中变，秋尽滋芳荑。寄言魏子骞，抗迹可招携。
武夷山中作·其二
作者：施闰章
朝代：明
体裁：古风

崇岩多赤峡，微雨得寒绿。岚烟作云海，龙象相奔蹙。洞坼山溜鸣，径悬峰顶秃。回峦似鸟巢，偃松成蠖屈。天梯不可穷，石榻谁栖宿。去棹欢景延，乘流駴势速。坐使蓬莱浅，缩注此九曲。悠哉万古怀，挹之不盈掬。
武夷山紫阳书院
作者：施闰章
朝代：明
体裁：七言绝句

万岫深围旧草堂，钓台茶灶就沧浪。空山不断棹歌曲，鹤唳一声溪水长。
武林赠徐世臣
作者：施闰章
朝代：明
体裁：古风

出门思求友，眷德良寡俦。念子瑚琏器，窈窕贲林丘。振策西山麓，濯缨东海流。吐言烂云汉，长啸辞公侯。十年阻契阔，交臂尽绸缪。出处道则异，忼慨心相谋。遵陆骋高辔，涉水思轻舟。安得采芙蓉，从子俱遨游。
武林赠王丹麓
作者：施闰章
朝代：明
体裁：五言律诗

近市幽栖得，过从野兴长。种花丛水榭，留客卧山房。旧物传残麈，新书著满床。多才应作达，惜别漫神伤。
武林送秦补念副使之洮岷
作者：施闰章
朝代：明
体裁：七言律诗

杨柳青青江上攀，春风袅袅动离颜。词臣坐控迁隅远，圣代行看斥堠閒。剑舞铙歌娱夜月，塞云羌笛满关山。惟应不忘西湖好，回首清樽画舫间。
武陵答戴岵瞻同门送别口号
作者：施闰章
朝代：明
体裁：七言绝句

倦游终岁半离家，坐语尊前日又斜。谢李才名成底事，相看青鬓各霜华。
残岁忆诸从弟
作者：施闰章
朝代：明
体裁：五言律诗

忆弟成吾病，言归未有期。芜田频岁歉，远道尺书迟。勤学人谁瘦，衔哀鬓几丝。官閒分俸薄，转减在家时。
残雪曲
作者：施闰章
朝代：明
体裁：乐府曲辞

南山之阴停白云，含愁结怨迟阳春，愿留清光持照君。
比干墓
作者：施闰章
朝代：明
体裁：七言律诗

积藓残碑峙庙门，何人扪读为声吞。宗臣不死终遗憾，荒墓虽封转断魂。六百祀亡偏俎豆，千秋血谏总儿孙。可怜劫火难销尽，尼父留题字尚存。
毛氏桂林作
作者：施闰章
朝代：明
体裁：五言律诗

灵境西山曲，青冥别岫通。阴林迷鸟路，锦石乱花丛。峦翠孤云外，风香万谷中。好将亭馆置，幽兴复谁同。
水东
作者：施闰章
朝代：明
体裁：五言律诗

一路花开落，孤莺柳外鸣。水飞悬嶂裂，沙拥断桥平。农圃沿溪灌，郊原见鹿行。相依有亲旧，卜筑好躬耕。
水东梅子翔宅喜诸子来共泥饮
作者：施闰章
朝代：明
体裁：五言律诗

主人争客到，深入白云间。复此干戈际，能容樽酒閒。寒花傍弦管，险句割溪山。飞动妨吾懒，追欢破老颜。
水东野望
作者：施闰章
朝代：明
体裁：五言律诗

十月叶初黄，冬晴暖未霜。白云横道路，垂果触衣裳。药圃朝收菊，茅棚夜守姜。寓楼溪色里，倘似瀼西庄。
水帘洞
作者：施闰章
朝代：明
体裁：五言律诗

路劈倾崖里，人从复壁行。阴霞千嶂列，细雨一帘成。风迥悬难定，岩虚静有声。凭谁閒采药，尧韭涧边生。
水绘庵放生池歌赠冒辟疆
作者：施闰章
朝代：明
体裁：古风

水绘庵前一池水，花发芙蕖香十里。冒家三世皆放生，水族波臣不可纪。日霁游鳞镜里来，有时蜃气云不开。出沼穹龟峙丘垤，扬鬐赤鲤生风雷。四十年来成巨壑，丝竹朝朝喧水阁。赋诗不让邺园游，临流远胜濠梁乐。沧桑万事难具陈，挺叉横网连强邻。云根窟穴改不得，枯鱼入肆空悲辛。主人意气无所惜，长叹抚膺嗟世泽。虬龙一朝不自保，江汉飞腾限咫尺。眼前兵甲高如山，放生杀生皆等閒。昆明太液复何有，为尔作歌长留天地间。
水西行
作者：施闰章
朝代：明
体裁：古风

我来泾溪一月住，风雨不识水西路。乍晴鼓枻逐轻鸥，山寺溪光杂烟雾。此地当年帝子宫，层岩古木纷巃嵷。灵锡飞来黄檗住，春风吹遍桃花红。桃花落尽芝草长，碧鸡昼叫空山响。万家烟火远参差，一叶渔舠自来往。乍看疑是网川游，重忆潇湘杜若洲。钓鱼台下浮青玉，秋霜阁畔思貂裘。白也诗无敌，遂使山川破岑寂。我亦能清歌，复留数字镌绝壁。五松院，三生石。安知今日后游人，不是当年旧李白。
水面亭与陈公朗方伯对雪
作者：施闰章
朝代：明
体裁：五言律诗

选胜迟佳客，湖亭倒酒卮。可堪风雪路，正是别离时。冰合鱼龙蛰，天高鹳鹤饥。岱云连华岳，千里一相思。
永州南数十里夹路皆古松
作者：施闰章
朝代：明
体裁：五言律诗

何代松林古，婆娑拥道周。鬼神深窟宅，烟雨蔽山丘。白鹤一群老，清阴百里秋。眼看遭剪伐，劫火几时休。
永庆寺送孟贞归石臼
作者：施闰章
朝代：明
体裁：五言律诗

残春悲远别，小饮不成醺。客泪看花落，钟声带雨闻。山莺知选树，野鹤自离群。归去孤舟路，江潭尽暮云。
汉川阳台山产丛芝徐子星方伯名之曰采芝山岳霞起求诗纪之
作者：施闰章
朝代：明
体裁：古风

我昔过汉渚，丹阁俯清湍。江洲滋芳草，眷言目以兰。回首郎官湖，把酒天风寒。朅来二十载，旧游成一叹。谁言铜池秀，丛生荒谷间。呜呼南楚地，烽火久摧残。杀气缠草木，战骨高巉岏。嘉祥何蒸蔚，灵卉攒岩峦。煌煌馀百本，照耀森琅玕。宁非兵革息，林麓回欢颜。达贤欣睹记，嘉名锡兹山。一洗阳台陋，刻碣层崖端。忆我官临阳，九茎亦江干。纷纶延众赏，流咏传萧滩。遥知企松乔，采采思晨餐。何当同饱食，奋飞生羽翰。
汉柏行
作者：施闰章
朝代：明
体裁：古风

根不必踞绝壁，枝不必摩苍天。婆娑岳庙眼前树，轮囷屈曲几千年。龙文蛇腹复猿臂，铁干蟠空少根蒂。岱宗玉女旌旗翻，百灵半夜风雨会。韦偃毕宏画不得，神物旁观空叹息。春暮天寒鹳鹤悲，阴霞绕树沈云黑。崔嵬祠庙已频灾，唐槐灰烬秦松摧。武皇六龙逝不回，嗟尔古柏胡为乎在哉，令我哀歌矫首心徘徊。
汎青溪
作者：施闰章
朝代：明
体裁：七言律诗

江村野寺绿初齐，风物何如罨画溪。触舫空潭双鲤跃，傍岩幽树一莺啼。子明旧迹摩岩得，纪叟春醪满瓮携。岸柳汀花随客意，棹歌深处夕阳西。
江上翁
作者：施闰章
朝代：明
体裁：古风

朝逢江上翁，凿船沈水底。问君何为尔，双泪落江水。一生事舟楫，八口相依倚。妻儿死冻饿，官家有驱使。十月达黄河，惊飙西北起。举楫成坚冰，严寒堕手指。甫归复见捉，连樯守江涘。愚者怒焚舟，延烧不可弭。本为逋逃计，翻葬鱼腹里。此业能陷人，沈之祸则已。栖乌惜其巢，毁巢逝安止。请翁勿复陈，吾亦掩双耳。
江亭夕眺寄黎左严前辈
作者：施闰章
朝代：明
体裁：古风

清飙散宿雾，返照明层峰。云归修渚阔，木落澄潭空。丹黄辨橘柚，窈窕睇芙蓉。所思不可见，心赏冀谁同。伊人卧南浦，夙昔耽乔松。晞发俯沧海，飞策蹑华嵩。颓齿得颜驻，长啸甘身佣。西山有芝朮，褰裳逝相从。
江亭短歌送周釜山
作者：施闰章
朝代：明
体裁：古风

釜山作诗愚山眠，自憎病滞楚江边。青枫暗日秋雨急，临当送别心茫然。丹凤楼前爽鸠署，吾曹痛饮高歌处。岁星金马閒有馀，杖策西山自来去。浮云一散江湖阔，风波澒洞还束缚。羡君拂衣汗漫游，武夷雁宕穷岩壑。君不见汝乡王顾与沈吴，转眼旧游皆老夫。莼羹千里四腮鲈，安能往就倾玉壶。又不见蒋大鸿、董苍水，其人未见才并美。安能同坐九峰巅，笑看渔父苍波里，行矣相思我与尔。
江关值颜修来仪部榷满将还
作者：施闰章
朝代：明
体裁：五言律诗

旅泊成良会，相看又隔年。独吟收野老，高兴话林泉。把酒江平槛，还家书满船。经过洙泗在，努力问前贤。
江南思
作者：施闰章
朝代：明
体裁：七言律诗

山园桂树双溪边，年年花下开芳筵。缩项白鲂西子乳，经霜紫栗小儿拳。平头涤器待酿菊，少妇刺船歌采莲。安得拂衣便归去，腰镰倚杖看江天。
江口三昧庵
作者：施闰章
朝代：明
体裁：五言律诗

日日旅愁新，寻幽及暮春。老僧留过客，芳草伴閒人。战舰徵兵日，文园抱病身。江山连杖屦，不厌往来频。
江口阻风
作者：施闰章
朝代：明
体裁：五言律诗

吾已形容老，江天独未回。钟山白浪压，铁瓮黑烟来。孤枕寒飞雪，连樯夜吼雷。淹留心尽折，不为望乡哀。
江宁重别顾与治·其一
作者：施闰章
朝代：明
体裁：五言律诗

屡会真难得，相逢几日閒。薄田沧海畔，羸马鼓鼙间。寒共僧庐酒，贫摧国士颜。坐看怀抱尽，好为买青山。
江宁重别顾与治·其二
作者：施闰章
朝代：明
体裁：五言律诗

声名空烂熳，生计苦依违。旧作多焚草，贫游却掩扉。浣花存小筑，桃叶自渔矶。见说淮阴去，王孙何处归。
江山县吊方虎邻
作者：施闰章
朝代：明
体裁：七言绝句

濯骨寒泉迥绝尘，为全黎庶不全身。谁知一月江山令，竟作千秋俎豆人。
江干僧舍见周侍郎题有深竹留人细雨中之句率尔有怀
作者：施闰章
朝代：明
体裁：七言绝句

深篁细雨客重过，好句留题奈若何。欲寄数行相问讯，白蘋风起乱愁多。
江月·十月晴江月
作者：施闰章
朝代：明
体裁：五言律诗

十月晴江月，微风夜未寒。依人光不定，照影思无端。少壮随波去，关河行路难。平生素心友，莫共此时看。
江楼宴周处州侯金吾
作者：施闰章
朝代：明
体裁：五言律诗

远浦入层楼，清尊坐上头。忽飞千嶂雨，早变一江秋。画省馀吾党，青门老故侯。平生逸兴在，未忍负沙鸥。
江浦城西十里有泉出亭下问之无名戏得口号
作者：施闰章
朝代：明
体裁：七言绝句

孤亭留客乱山边，下有泉流清可怜。地近竹兰人不识，秪应唤汝竹兰泉。
江浦留别王白虹明府
作者：施闰章
朝代：明
体裁：古风

山际有孤云，风吹渡江徼。摇落逢故欢，缠绵同一笑。文园方病起，强饮不成釂。开筵卧榻前，华烛宵照耀。长嫌墨绶苦，远忆严滩钓。夫子虎啸人，满眼谁同调。在昔游金门，侪辈年俱少。是时张侍御，高歌数相召。旗亭竞作达，文酒纷叫啸。羞为辕下驹，矫若经天鹞。浩荡垂二纪，旧游疾如埽。章江与歙浦，相存枉兰棹。有怀频寓书，离愁不可疗。我来三日留，岩壑领清妙。濯缨汤泉隈，振策定山峤。登涉费盘餐，恨不同登眺。中原方沸争，万事罕前料。此别会何年，寸心如野烧。努力爱平生，举步愁奔峭。君为北溟鲲，余作南山豹。
江浦逢吴岱观
作者：施闰章
朝代：明
体裁：七言律诗

别来何处复何年，头白相看各惘然。形胜地随游屐尽，风流名为拂衣传。家移烟水西湖外，吟苦伊凉绝塞边。暂把清尊同一笑，江山鼓角总堪怜。
江浦逢立春
作者：施闰章
朝代：明
体裁：五言律诗

客路从兹去，愁边春故来。一天残雪在，几处早梅开。粉署官何补，车尘老暗催。年华与乡思，怅望独登台。
江行杂咏
作者：施闰章
朝代：明

鼓枻随渔父，乘槎老客星。莺声花屿暖，龙气雨潭腥。波绿澄湘浦，天青合洞庭。谁知渔子饭，绝胜五侯鲭。
江行次池口书怀
作者：施闰章
朝代：明
体裁：古风

津市少完屋，江甸多荒村。层冰复行役，鼓角伤心魂。托身非转蓬，何为离故根。平生粉署客，不扫卿相门。时危故作达，未敢安丘园。饥鸿叫修渚，牧马散平原。灵峰思九子，行当与尔言。云昏望不见，倚棹闻潺湲。
江行连雪
作者：施闰章
朝代：明
体裁：五言律诗

连江三尺雪，独客片帆情。近溆看难见，重云冻不行。林空饥雀堕，风紧夜鼍鸣。此去关心急，中宵计水程。
江行遇赵韫退副使北归诵其岭南集有作
作者：施闰章
朝代：明
体裁：古风

晚泊依戍垒，朝发傍山曲。乘流击桂楫，沿洄荡寒绿。近岩苍欲秋，前峰淡如沐。佳人遗好音，远道感踯躅。岭海殊气候，欣慨换心目。晴云忽半阴，高霞不相属。临觞叹寡欢，解缆苦别促。谁能永今朝，遐心已空谷。
江郎山
作者：施闰章
朝代：明
体裁：七言律诗

化石嵯峨灵迹稀，江天海峤接清辉。苍岩万古谁名氏，碧汉千寻人是非。秋霁烟霞天外落，夜深笙鹤月中归。问君何日丹成去，更作浮云一片飞。
江陵李浪山因人寄诗有谋笑轩读史诸集
作者：施闰章
朝代：明
体裁：七言律诗

江蓠湘芷恨难论，石隐龙湖何处村。自笑将诗聊卒岁，悲歌读史竟招魂。乾坤那复渔舟在，襄郢今馀战角喧。稍喜山中留故老，楷模犹说李膺门。
池阳经望华亭
作者：施闰章
朝代：明
体裁：七言律诗

九子峰开碧玉林，五溪亭上好招寻。早霞隐见仙楼出，积雪凄迷山寺深。短鬓星霜还策驾，多时猿鹤劝抽簪。凭阑旧忆经游处，曾踏东峰第一岑。
池阳至皖口漫兴绝句·其一
作者：施闰章
朝代：明
体裁：七言绝句

寒芦带水作冰花，木落空江一雁斜。南发青溪浪如屋，可知地近长风沙。
池阳至皖口漫兴绝句·其三
作者：施闰章
朝代：明
体裁：七言绝句

谁遣楼船下石头，几番烽火照江流。兴亡来去如潮汐，恨杀无情是白鸥。
池阳至皖口漫兴绝句·其二
作者：施闰章
朝代：明
体裁：七言绝句

秋浦谁闻猿夜愁，锦袍仙客旧淹留。清溪解惜狂歌处，纵近长江不肯流。
池阳至皖口漫兴绝句·其四
作者：施闰章
朝代：明
体裁：七言绝句

舟人谁辨皖公山，巉削遥看暮霭间。好买鳇鱼送斗酒，一钩新月到江湾。
汤潜庵侍讲移寓仝耦长用八齐
作者：施闰章
朝代：明
体裁：七言律诗

经年僧舍称幽栖，韦曲移居似瀼西。一带春流凉气入，千章夏木绿阴齐。空庭花鸟侵阶静，高馆星云拂坐低。河岳苍茫森在眼，过从几辈得攀跻。
汤烈女诗
作者：施闰章
朝代：明
体裁：古风

郁郁女贞木，矫矫岁寒心。托根自磐石，孤干凌丹岑。宁受斧斤断，不受霜雪侵。瑶琴倘见取，当闻别鹤音。
汪发若同年之任淄川·其一
作者：施闰章
朝代：明
体裁：古风

三冬旷雨雪，蔼若阳春时。君行亦不远，双旌济水湄。欢极转惆惙，临发手重持。结发为好友，京雒同驱驰。凌风振玉树，谁不希令仪。冉冉岁将晏，君强余已衰。奋飞好自力，会合当何期。徂徕有松柏，岁寒无改移。心如松上萝，缠绵不相离。
汪发若同年之任淄川·其二
作者：施闰章
朝代：明
体裁：古风

东土淄青间，疆域夙称最。户口十万馀，辐辏衣冠会。今非齐故都，犹足吞曹桧。缅睇重关情，沃土方俭岁。充此乳哺心，持为饥者惠。般水流清波，岱云徯征旆。单父多仁贤，鸣琴有嘉赖。
汪发若孝廉阳坡草堂
作者：施闰章
朝代：明
体裁：七言律诗

门径阴森石磴斜，城头山馆树交加。云霞远色横千嶂，雪月寒光俯万家。乌几琴书皆傍竹，阳坡风土旧宜茶。爱君兄弟过从数，每岁吟看满眼花。
汪发若孝廉阳坡草堂
作者：施闰章
朝代：明

门径阴森石磴斜，城头山馆树交加。云霞远色横千嶂，雪月寒光俯万家。乌几琴书皆傍竹，阳坡风士旧宜茶。爱君兄弟过从数，每岁吟看满眼花。
汪扶晨集饮青来亭从屋中拾级得乌聊山最高处
作者：施闰章
朝代：明
体裁：五言律诗

曲径高斋里，层峦万叠生。凭阑穷耳目，历磴变阴晴。岁月苍松古，江城积霭平。同心遂披豁，酒罢有馀情。
汪舟次雨集汎舟红桥·其一
作者：施闰章
朝代：明
体裁：五言律诗

出城通野艇，鼓枻过名园。只为论文友，重开对雨尊。亭台缘浦溆，云树接江村。怅望平山路，风流二老存。
汪舟次雨集汎舟红桥·其二
作者：施闰章
朝代：明
体裁：五言律诗

几岁法曹去，桥边彦会稀。湖山留画舫，耆旧老渔矶。烟际水初合，雨中莺不飞。繁华烽火后，杨柳又成围。
汪蛟门寄诗集因短述
作者：施闰章
朝代：明
体裁：古风

邗水旷前期，修涂阻谈宴。来书得累寸，烧烛摩挲遍。丹霞烂满山，駴瀑奔注涧。照曜心胸披，砰訇耳目眩。中间枉赠遗，十尝三五见。浩荡金陵游，缠绵洛川饯。契阔叙平生，款曲胜言面。舍人通籍早，濡翰明光殿。直庐昼漏闻，御苑春莺啭。盛事多咏歌，流传遍朝彦。忽废蓼莪篇，素冠返乡县。洒血成哀辞，声出不能咽。天子召文儒，三事亟推荐。谓子富述作，落笔迅雷电。舍人及司农，衔恤谢天眷。曰臣草土身，方切松楸恋。吾老愧虚声，驱迫逐蓬转。念子尚幽忧，搔首涕如霰。远闻乞表墓，鼓柁放吴甸。朋旧穷悲欢，山川发雕绚。昔君梦广厦，袖裹十二砚。晶莹琬琰姿，光怪蛟螭缠。岂非上帝简，俾汝掌书卷。魂非茂先与，笔已文通擅。况子方壮颜，风徽必遐扇。淹速各有涯，卷怀亦云善。献赋此何时，天南尚传箭。
汪蛟门舍人三好图
作者：施闰章
朝代：明
体裁：古风

丈夫寄兴皆偶然，要令怀抱垂千年。拥书把盏列丝竹，富贵何必非神仙。不尔僵卧且止酒，残编短帙商歌传。吾爱舍人好才思，纵无三者良快意。竹西况复风流地，雪色妖姬擅歌吹。秦邮美酒吴阊书，咄嗟充斥等閒事。前年醉我燕市头，高歌月下解貂裘。白门昨夜灯船曲，呜咽秦淮水不流。可怜名士悦倾城，桃叶杨枝旧系情。兴阑开阁会遣去，一壶一卷娱平生。孙老倔强殊苦口，大声劝汝屏诗酒。杜老戒书嗤腐儒，佯狂岂是高阳徒。积书人多读书少，我爱读书今已老。惭君诗思真涌泉，被酒长篇疾如扫。
汪钝庵户部杜门山居见贻二诗兼索敬亭绿雪·其一
作者：施闰章
朝代：明
体裁：七言绝句

十载离居白发新，偶来不及虎丘春。尧峰书到添惆怅，何处空山觅此人。
汪钝庵户部杜门山居见贻二诗兼索敬亭绿雪·其二
作者：施闰章
朝代：明
体裁：七言绝句

正是长松散发天，自携茶就惠山泉。囊馀一片龙团在，石鼎应烦桑苧煎。
汴中追悼赵锦帆
作者：施闰章
朝代：明
体裁：五言律诗

醉忆粗豪态，诗从慷慨论。同游过汴水，太息指夷门。霜白繁台草，烟迷兔苑樽。中原今侧首，耆旧几人存。
汶上
作者：施闰章
朝代：明
体裁：五言律诗

半霁春阴好，平沙趁马蹄。桃花村径里，杨柳板桥西。薄雾横高陇，清流到旧堤。如何寒食过，不见燕衔泥。
汶上和壁间诗
作者：施闰章
朝代：明
体裁：五言律诗

野旷孤城冷，邮亭风飒然。艰难随逆旅，栖遁想前贤。庭树先霜老，家书倩客传。鬓毛君莫问，马上送残年。
沁园春·偕友看杏花作
作者：施闰章
朝代：明
体裁：词

春社才过，花事关心，殊劳梦思。正草芽初茁，横铺翡翠，水泉新涌，净漾琉璃。听说前村，杏花开矣，曳杖还教载酒随。相将去，看日烘云暖，蝶醉蜂痴。花间坐卧都宜。怅似锦韶华得几时。忆卖来深巷，枝头犹湿，看从南陌，屐齿嫌迟。为祝东风，好留春住，莫遣飞英著鬓丝。凭传语，道先生归也，更唱新词。
沂州将谒王休徵先生祠不果
作者：施闰章
朝代：明
体裁：古风

客行琅琊道，北风吹客衣。音徽怀往哲，至性使人悲。伤哉贫无养，坐愁甘旨亏。解衣卧层冰，双鲤跃清漪。至今卧冰处，伊人俨在兹。河鱼为之美，千载永孝思。白沙有旧里，岿然存古祠。日暮不能往，修途何威迟。临食进鱼脍，三叹中心违。
沈朗倩索赠醉后走笔应之
作者：施闰章
朝代：明
体裁：古风

我昔未见君，爱君笔墨好。把诵冰雪文，知君悔不早。秀或搴鲍庾，幽必造郊岛。岩松青荧荧，江月白皓皓。爱著远游冠，湖山恣潦倒。有时挥秃笔，丹青疾如扫。高歌自驻颜，岁月不能老。启南抗前徽，朗倩振后藻。人间称画师，咄咄何足道。
沈止岳署斋留别
作者：施闰章
朝代：明
体裁：七言律诗

别后重来客病苏，骊歌此日重踟蹰。开樽荔浦晚移坐，并马星岩昨泛湖。人去苍梧云影阔，帆归湘浦月明孤。江坑琢石应分我，莫学龙图一研无。
沙沟行
作者：施闰章
朝代：明
体裁：古风

沙沟黄沙满，征客肠堪断。雨颓驿馆废，风急马蹄缓。哀此大河滨，水陆称通津。艨艟自北至，曳舟千馀人。村落尽空巷，田野馀荒榛。不怨饥与渴，游子不得歇。日暮还驱车，照此寒宵月。
沙河·其一
作者：施闰章
朝代：明
体裁：五言律诗

郭外青郊远，宸游数往还。平芜元战地，遗镞倘田间。沙涨寒河水，天高接塞山。从来防北口，征戍此时閒。
沙河·其二
作者：施闰章
朝代：明
体裁：五言律诗

春色已过半，何无一雁飞。地荒花树少，旱久麦苗稀。羽骑冲苍霭，宫车向翠微。孝陵闻不远，伫望欲沾衣。
沧州值同年何省斋南归时予赴官山左联舟信宿诗以录别·其一
作者：施闰章
朝代：明
体裁：古风

予将东征时，是子南归日。握手何泫然，惆怅事非一。君昔官石渠，英年奋健笔。至尊为开颜，嗟咨问家室。侍从岂不荣，退朝惟抱膝。予性苦龃龉，与君则胶漆。知子恋丘园，未谓即相失。鸾鹄羽差池，徘徊眷俦匹。送子不能寐，伏枕长唧唧。
沧州值同年何省斋南归时予赴官山左联舟信宿诗以录别·其三
作者：施闰章
朝代：明
体裁：古风

昨日辞城阙，今日来津门。同心二三子，出饯开芳尊。延州义更切，老去交情敦。洒落一千言，长歌声欲吞。嗟予气郁结，执手惟销魂。东西既岐路，川路方骏奔。龙剑忽已合，水宿同朝昏。予怀尔偃息，尔勖我腾鶱。陶陶过夜半，缠绵难具论。何以定久要，丛桂有芳根。
沧州值同年何省斋南归时予赴官山左联舟信宿诗以录别·其二
作者：施闰章
朝代：明
体裁：古风

君家旧丞相，阀阅冠南都。三十为侍中，出入承明庐。兄弟大小山，不数专城居。二亲尚强饭，三子皆璠玙。康庄展骥足，万里无崎岖。胡为耽寂寞，中怀郁不舒。滑稽鄙曼倩，晚退嘲二疏。古人未足尚，今人复何如。
河上逢人归故乡
作者：施闰章
朝代：明
体裁：五言律诗

闻语忽沾裳，知君是故乡。舟中频换月，水上易为霜。山过淮南远，天随蓟北长。裁书尊酒畔，分手恨河梁。
河冻复登陆行
作者：施闰章
朝代：明
体裁：七言律诗

黄河昨日冰初泮，淮口新年雪又深。流水冻来犹不去，断篷飘转独何心。风驱大漠浮烟灭，天闪寒光白日阴。却羡翩翩游猎骑，抨弓逐兔出平林。
河北值吴赓庵少司马
作者：施闰章
朝代：明
体裁：七言律诗

八驺飞鞚入彤墀，驻节停车慰别离。落日漳河还执手，衔杯练水忆当时。主恩三锡丝纶重，客路孤城风雨迟。若问苍生定前席，艰难好达九重知。
河北生日
作者：施闰章
朝代：明
体裁：古风

转侧忽不寐，揽衣中夜兴。念我悬弧日，怆然悲抚膺。弱龄慕曾闵，敢曰余未能。中涂多岐路，驽马愧骞腾。简书命行役，振策踰高陵。修坂被衰草，阴崖雨雪凝。忧来一陨涕，冲飙结为冰。少壮无须臾，颓病坐相仍。慎尔日将昃，春华无足称。
河北遣怀
作者：施闰章
朝代：明
体裁：古风

江南已绿草，河北犹黄埃。平芜乔木尽，大漠悲风来。战场馀朽骨，驾马行徘徊。延颈接归翼，惜哉无高台。
河南道中·其一
作者：施闰章
朝代：明
体裁：古风

馀壤犹郊圻，分域已河甸。平原黍尽枯，川流细于线。人烟四野希，井灶萧条见。偶憩逢田叟，告我泪濡面。连年苦赤地，斗粟易匹绢。赈恤沾尧天，糠秕始一咽。今秋方薄稔，饥餐未充膳。君看榆树萎，肤剥骨如练。听此语酸辛，愧我饱厨传。时事急挽输，何年罢征战。
河南道中·其二
作者：施闰章
朝代：明
体裁：古风

郁郁大道侧，依依杨柳垂。治河薪不属，剪伐防一时。坤舆几反覆，城郭归鲸鲵。至今墟落间，父老犹馀悲。行行涉漳水，荒台传故基。西陵吞旧恨，日落寒风吹。我怀拾往迹，片石韩陵碑。古人深独赏，今人那得知。驱车不遑息，踟蹰临路陲。
河间城北值杨絅如同年
作者：施闰章
朝代：明
体裁：古风

使君津门来，相逢渤海侧。黄埃各满面，不辨真颜色。天阴野莽旷，群动渐归息。执手坐草间，感旧抚胸臆。三年越江海，九年别京国。浮云偶然合，中情去何极。天路阻且长，分飞慎羽翼。
泊三山峡守风
作者：施闰章
朝代：明
体裁：五言律诗

鲁明江在眼，白日限迷津。雪没前山尽，舟移浅港频。涛声驱暮节，天意老归人。借问君何事，残年滞客身。
泊嘉鱼
作者：施闰章
朝代：明
体裁：五言律诗

涛翻天地合，向夕早维舟。江月人难夜，津亭风易秋。危岩寻赤壁，春水没芳洲。欲问渔家路，沧波自北流。
泊定武遇雨
作者：施闰章
朝代：明
体裁：五言律诗

殷雷翻绝壑，急雨过前林。夹岸暝烟合，孤舟秋色深。岁荒多难路，客久未归心。明日乡程近，无劳白发侵。
泊富阳
作者：施闰章
朝代：明
体裁：五言律诗

趁潮舟早发，空翠湿单衫。浦暗繁乌桕，风轻饱布帆。县门流水对，城堞半山衔。路近严陵濑，重云隐暮岩。
泊彭泽县登落星亭同阮怀作
作者：施闰章
朝代：明
体裁：五言律诗

江县山亭小，仙坛倚石扉。寒星崖际落，孤屿浪中飞。芦渚起寒晓，枫林明翠微。柴桑迷旧迹，閒看浦云归。
泊樵舍
作者：施闰章
朝代：明
体裁：五言律诗

涨减水逾急，秋阴未夕昏。乱山成野戍，黄叶自江村。带雨疏星见，回风绝岸喧。经过多战舰，茅屋几家存。
泊樵舍
作者：施闰章
朝代：明

涨减水逾急，秋阴未夕昏。
乱山成野戍，黄叶自江村。
带雨疏星见，回风绝岸喧。
经过多战舰，茅屋几家存？
泊河桥
作者：施闰章
朝代：明
体裁：五言律诗

人声喧夕岸，舟子报河桥。残暑乱萤火，凉风归柳条。市荒全罢柝，夜警数移桡。渐觉秋光逼，明河出绛霄。
泊石钟山
作者：施闰章
朝代：明
体裁：七言律诗

潭深径仄断人行，落日何来鞺鞳声。湖浪尽吞千籁入，江潮初涌一山鸣。崖前石屋僧俱老，洞口渔矶月渐明。夜半客眠愁复醒，一时惊起故乡情。
泊舟得桃花
作者：施闰章
朝代：明
体裁：七言绝句

沙村野店笛声残，小泊三江渡口寒。风雨连朝春暗减，好花留折一枝看。
泊芜关怀金扬州长真
作者：施闰章
朝代：明
体裁：七言律诗

鼓枻行随渔父歌，离人永夕奈愁何。涛声直向石城去，月色遥连隋苑多。哀角霜天惊雁鹜，孤舟寒浦傍鼋鼍。平山堂畔知相待，风捲回潮生白波。
泊袁州钟山谼寄和宋其武少参
作者：施闰章
朝代：明
体裁：七言律诗

向夕枫林秪独看，人家何处隔层峦。问知野戍移船就，听到山钟得梦安。忆远川涂秋雁下，倦吟风雨夜尊寒。官程总在江湖里，底事劳劳羡钓竿。
泗上行
作者：施闰章
朝代：明
体裁：古风

飒飒石尤风，暮送黄河雨。雨来急如箭，掩口不得语。眼看村市飞沙鸥，家家屋里垂钓钩。水深岸没阔如海，惟见青青高树头。问君桑田何日改，南亩西畴复安在。老人叹息涕沾襦，仰天顿足啼且呼。去年久旱千里赤，贼骑冲突无朝夕。今年满地皆横流，马蹄暂免蹂荒丘。为乾为湿总无食，贼去还愁官骑逼。县官不敢昼开城，大户朱门皆堵塞。我行过此心忡忡，萧条满目闻哀鸿，水能归壑人归农。
泰安过赵侍御饮花下
作者：施闰章
朝代：明
体裁：七言律诗

海棠柱史堂前树，合抱双柯满院阴。共喜繁花舒醉眼，不劳白发损春心。酒樽北海时留客，丝竹东山自赏音。门外岱宗青嶂逼，那能高枕废登临。
泰山梁父吟
作者：施闰章
朝代：明
体裁：乐府曲辞

山高多烈风，郁郁少松柏。侧足陵天门，浮云蔽碣石。辛勤纪封禅，茫昧探玉策。攘攘七十君，一逝无陈迹。上为群仙居，下为万鬼宅。言当采芝食，使我生羽翮。揽裳不及餐，白日何促迫。生非孔颜徒，百年亦何益。何况荡阴里，空埋壮士魄。
泰酒歌
作者：施闰章
朝代：明
体裁：古风

西昌半月罢饮酒，举杯劝我但摇手。众醉那能甘独醒，昔称欢伯今畏友。可怜火酒如寒泉，一觞未进喉欲然。身非即墨与燕敌，火牛何用摧中坚。再倾琥珀名老春，沃我消渴莹心神。醇醪苦杂青梅味，裂牙蜇鼻还愁人。太常故老有伯玉，自矜家酿比醽醁。安得就君乞一斛，斯人不见伤局促。客夜忧来不可当，眼前况复荷花香。祗应纪叟垆头醉，回首家园天一方。
泾川大安寺
作者：施闰章
朝代：明
体裁：五言律诗

作客必投寺，居然一老僧。春光门外水，夕梵雨中灯。驯鸽自来去，閒心减爱憎。西峰晴更绿，梦已到崚嶒。
泾川桃园作
作者：施闰章
朝代：明
体裁：古风

褰裳陵乱流，理策遵修渚。岩梅尚馀花，溪桃红半吐。飞霞散平畴，锦浪生别浦。杂卉既婵媛，危亭亦森举。林豁见山寺，鸟喧作人语。昔来纷彦会，事往馀榛莽。流目览众妍，登高当孤屿。抚物欢在兹，仙源复何许。
泾川石山庵
作者：施闰章
朝代：明
体裁：七言律诗

叠岭行来碧嶂宽，天开禅室倚林端。夹篱新笋筠初解，满径幽花雨未残。峰顶泉声龙窟稳，书堂人远石门寒。争传相国曾留碣，杖策层崖拂藓看。
泾川邓明府伟男招宴水西烟雨亭因留坐月宿楚公山房·其一
作者：施闰章
朝代：明
体裁：五言律诗

一亭收众妙，客到及晴游。水落云帆远，风疏山磬秋。数峰争返景，斗酒得沧洲。旧句惭留碣，重来渐白头。
泾川邓明府伟男招宴水西烟雨亭因留坐月宿楚公山房·其二
作者：施闰章
朝代：明
体裁：五言律诗

地主欢难罄，云归客未还。残尊邀好月，清话聚寒山。讲席荒祠古，禅宫短榻閒。青莲与黄蘖，此夕倘人间。
泾阳双节妇歌
作者：施闰章
朝代：明
体裁：古风

黄鹄一寡不复双，哀鸣夜半天雨霜。阿雏良匹亦如此，双悲独宿寒巢里。人言此事世罕有，请看刘家双节妇。柏舟早汎年几何，姑年二十妇十九。后先两世抱遗孤，洗妆椎髻沾罗襦。层冰堕指声呜轧，窗前织素灯前书。青箱嗣续成头角，兰芽玉树争卓荦。九原鸾诰未追褒，五马闻孙双泪落。双泪落，且莫哀。两心金铁齐不朽，千古休论怀清台。
洛阳拜两程夫子祠
作者：施闰章
朝代：明
体裁：五言律诗

每抱遗书读，如从杖履游。两贤墟里在，百战庙碑留。高视无曾闵，微言竟鲁邹。君看伊洛水，千载并东流。
洞岕以朱氏擅名吴下谓之朱茶
作者：施闰章
朝代：明
体裁：七言绝句

官符少得金泉水，地主难求庙后茶。制作丁姚皆好手，风流底事独朱家。
洪崖井
作者：施闰章
朝代：明
体裁：五言律诗

野桥何处觅，丹井自泠泠。髣髴看三叠，潺湲爱独听。仙源知远近，山影乱空冥。凿石谁题字，惟馀壁藓青。
洪崖短歌
作者：施闰章
朝代：明
体裁：古风

寒崖成独坐，日暮不知还。不闻人语声，但闻水潺潺。仙驭何年撇波去，木叶落兮愁空山。息余马兮驻余策，吾欲从此煮白石。
洪川送王白虹
作者：施闰章
朝代：明
体裁：古风

子来我方出，俟我栖江干。积旬始握手，春花忽已阑。长风荡积水，高楼生薄寒。拳拳良宴会，各言行路难。枉赠吐嘉藻，殷勤抒肺肝。惭无明月佩，奉为君子欢。抚膺怀旧游，郁结思千端。和歌不能竟，临岐一长叹。
洪庭植学使墓下感赋
作者：施闰章
朝代：明
体裁：七言律诗

四面青山木叶飞，孤坟宿草泪重挥。旧怜乡曲同尊酒，老历官曹自布衣。文字教敷荒服远，交游人许素心稀。黔南此日干戈阻，犹幸从前旅榇归。
洪林过汤衣白
作者：施闰章
朝代：明
体裁：七言律诗

十馀年别各苍颜，依旧南村屋数间。偶种野花成小圃，醉题拳石当名山。支颐草阁云千叠，倚杖枫林水一湾。宅傍麻姑仙灶在，劳人衮衮让君閒。
洪都吟寄熊雪堂少宰
作者：施闰章
朝代：明
体裁：古风

洪都江水老蛟窟，苍虬赤龙昼出没。蓼洲先生兴超忽，独卧洲头抱明月。干旌屡下尚高枕，注目西山森突兀。画船在槛书满床，吟罢丹铅字如发。古人既死存者言，精魂往往遭剔掘。怜余癖好赠奇编，许我身中有仙骨。江干系艇数相寻，高论微言不能歇。吏部文章信起衰，山公启事多补阙。扶桑摇落沧溟深，精卫衔山木石竭。谁信临流怯浩歌，孤舟五月凉风发。
流人篇
作者：施闰章
朝代：明
体裁：古风

闽海多流人，江甸多芜田。不肯自力作，拱木生田间。流人鸟兽来，野宿餐寒烟。仳离悯丧乱，父老为泫然。保聚使荷耒，缉茅依山原。种蔗复种苧，地利馀金钱。浸寻立雄长，倡和成声援。逋租陵土著，攘臂相怒喧。百千势莫制，杀牛烧屋椽。驱除既不可，驯致酿乱源。当涂重辟土，吞声莫敢言。
济上纪事
作者：施闰章
朝代：明
体裁：古风

五月雷未震，四月霜仍飞。夏寒麦穗死，冬旱麦苗稀。寒暄天所令，二气何乖违。河流细如发，漕艘牵浊泥。水泉岂不浚，民力良已疲。军书急刍饷，亩税方茧丝。忧时使心恻，踯躅临路岐。
济北怀故人
作者：施闰章
朝代：明
体裁：古风

渚烟昏夕岸，四望无孤城。舟中一步地，百虫绕我鸣。虫鸣尔自适，不谓伤人情。渔翁进双鲤，一壶聊自倾。忽忆故人梦，昨夜宛平生。觞酌聚邻曲，欢呼无停声。今夕复何夕，独坐空屏营。
济南九日登历山
作者：施闰章
朝代：明
体裁：七言律诗

看山结伴太逡巡，杖策贪趋采菊辰。天际长风真落帽，樽前今日是閒人。苍岩石壁孤城影，深洞莓苔古佛身。薄暮寒烟连海色，华峰千丈独嶙峋。
济南官舍漫兴·其一
作者：施闰章
朝代：明
体裁：七言绝句

好护窗前竹数根，莫贪新笋斸龙孙。阴森五月如秋水，不厌当门覆绿樽。
济南官舍漫兴·其三
作者：施闰章
朝代：明
体裁：七言绝句

玉露微酸紫露浑，青州从事竟谁论。愁心忽作江南梦，沽酒梅花溪上村。
济南官舍漫兴·其二
作者：施闰章
朝代：明
体裁：七言绝句

种瓜种豆试新春，露叶风花冉冉新。醉倚银床閒汲水，笑余元是灌园人。
济南望叔父不至书怀
作者：施闰章
朝代：明
体裁：古风

一岁再寄书，家人迟不至。摄衣临高台，引领无迁次。计我滥齐竽，守官恐失坠。遣使还故里，但有平安字。前年叔父来，骨肉偶然遂。荒途半蒿莱，虎穴兼贼骑。子月天正寒，风雪断征辔。敝裘剽黥馀，入门冰在袂。仲氏方弱龄，跋涉性所畏。追从过济水，黾勉好兄弟。一二故人居，颜色同憔悴。炙火手尚僵，委顿沾微醉。时予将出门，王事无留滞。语妇谨晨昏，滫髓亲中馈。新开玉露酿，细作银丝脍。老眼顾盘餐，含泪转歔欷。谓尔父墟墓，椎牛今尚未。同气念凋残，衰白忽如赘。嗟予章不敏，褊心闇吏事。切切述祖德，多忧或怒詈。衙斋閒有馀，中宵长不寐。临别仍敝簏，跪送以双泪。叔父喜我贫，故人多责备。贫交安可忘，世路棘如猬。汲多井泉竭，途远车轮敝。自非食蓼虫，焉知辛苦味。挥手再三别，中心有馀愧。游子怀故乡，隔岁复期会。腊月水腹坚，轻舫绝淮泗。冻解过兵船，其势如鹰鸷。弓箭各在腰，行人共惊悸。昨闻江南雪，酷寒杀松桂。敝庐半欹侧，补葺赖薜荔。马瘏仆且痡，驱车良不易。将毋慎远游，恐为贫官累。海隅有小鸟，其名曰精卫。欲衔西山石，堙海为平地。所志则已远，那复作生计。四顾俦侣稀，哀鸣振双翅。侧见黄河流，鲤鱼长尺二。附书亦徒然，岁月伤迢递。思欲随晨风，翱翔九天际。
济南柬朱山晖副使
作者：施闰章
朝代：明
体裁：五言律诗

君能百斗饮，何惜一宵留。海气悬征旆，泉声浣客愁。驰驱将岁晚，浩荡此生浮。安得行藏共，论诗到白头。
济南立春日作
作者：施闰章
朝代：明
体裁：五言律诗

今日晨光好，荒城适报春。湖云轻绕树，山鸟早呼人。身世鹖冠稳，艰难龙性驯。谁家梅烂熳，宜称此芳辰。
济南除夕
作者：施闰章
朝代：明
体裁：七言律诗

草草劳人又一年，今年强仕将华颠。浮云事业看何在，白雪声名恐浪传。风静灯花繁永夜，雪消腊月似春天。客心何处还潇洒，眼底七十二清泉。
济南饮家泰瞻方伯署斋
作者：施闰章
朝代：明
体裁：七言律诗

七二泉边复此杯，十年怀抱向君开。连枝会喜天涯得，片月光分岱顶来。箕斗徵输忧国泪，西南飞挽济时才。悬知节钺寻常事，驱马燕云首重回。
浔江月夜
作者：施闰章
朝代：明
体裁：七言律诗

倚醉无忧行路难，江村灯火逐人看。从教津吏来讥客，最喜渔翁不识官。月上匡庐天际白，霜清城郭镜中寒。琵琶绝调今流水，司马青衫泪未乾。
浦城值方楼冈同年自闽归江南
作者：施闰章
朝代：明
体裁：古风

人生能几何，一别十三岁。况子塞外归，岭表初把袂。悲喜纷无端，欲语失次第。不敢重问讯，恐复引双涕。逆旅一尊酒，开颜好游憩。子念倚闾亲，归涂亟鼓枻。上堂拜阿母，盘中进丹荔。生还尽欢娱，万里忘迢递。语罢各分手，飞蓬无根蒂。同心良会稀，三叹临水裔。
浮山吟送药公入青原山时为笑峰禅师扫塔
作者：施闰章
朝代：明
体裁：古风

浮山一片云，飞落苍梧野。忽值南风吹，旋归庐岳下。往还离合讵无因，十年旧事休重陈。三生石上魂未断，长瓢来濯清江滨。老禅不演三乘义，却注南华穷彖系。推倒辅嗣冢中骨，笑看蒙叟人间世。洮洮清辨浑无语，食尽荼蓼觉蜜苦。戏拈稊米是神山，捲起河源作飞雨。坐中秋色何苍苍，城头绝巘森相望。兴来遣兴挥秃笔，淋漓墨迹纷满床。塔扫青原入山窟，地作蒲团随处歇。黄荆倒插郁菁葱，又见孙枝争秀发。螺湖鹭浦夕阳曛，吸尽西江独有君。别后思君何处所，金牛泉畔夜钟闻。
浮萍兔丝篇
作者：施闰章
朝代：明

李将军言：部曲尝掠人妻，既数年，携之南征，值其故夫，一见恸绝；问其夫已纳新妇，则兵之故妻也。四人皆大哭，各反其妻而去。予为作《浮萍兔丝篇》。
浮萍寄洪波，飘飘束复西。
兔丝罥乔柯，袅袅复离披。
兔丝断有日，浮萍合有时；
浮萍语免丝，离合安可知！
健儿东南征，马上倾城姿；
轻罗作障面，顾盼生光仪。
故夫从旁窥，拭目惊且疑；
长跪问健儿：“毋乃贱子妻？
贱子分已断，买妇商山陲；
但愿一相见，永诀从此辞。”
相见肝肠绝，健儿心乍悲，
自言“亦有妇，商山生别离，
我戍十余载，不知从阿谁？
尔妇既我乡，便可会路歧。”
宁知商山妇，复向健儿啼：
“本执君箕帚，弃我忽如遗。”
黄雀从乌飞，比翼长参差，
雄飞占新巢，雌伏思旧枝。
两雄相顾诧，各自还其雌。
雌雄一时合，双泪沾裳衣。
浮萍兔丝篇
作者：施闰章
朝代：明
体裁：乐府曲辞

浮萍寄洪波，飘飘东复西。兔丝罥乔柯，袅袅复离披。兔丝断有日，浮萍合有时。浮萍语兔丝，离合安可知。健儿东南征，马上倾城姿。轻罗作障面，顾盼生光仪。故夫从旁窥，拭目惊且疑。长跪问健儿，毋乃贱子妻。贱子分已断，买妇商山陲。但愿一相见，永诀从此辞。相见肝肠绝，健儿心乍悲。自言亦有妇，商山生别离。我戍十馀载，不知从阿谁。尔妇既我乡，便可会路岐。宁知商山妇，复向健儿啼。本执君箕帚，弃我忽如遗。黄雀从乌飞，比翼长参差。雄飞占新巢，雌伏思旧枝。两雄相顾诧，各自还其雌。雌雄一时合，双泪沾裳衣。
浮萍兔丝篇
作者：施闰章
朝代：明

浮萍寄洪波，飘飘东复西。兔丝附乔柯，袅袅复离披。兔丝断有日，浮萍合有时。浮萍语兔丝，离合安可知？健儿东南征，马上倾城姿。轻罗作障面，顾盼生光仪。故夫从旁窥，拭目惊且疑。长跪问健儿，毋乃贱子妻？贱子分已断，买妇商山陲。但愿一相见，永诀从此辞。相见肝肠绝，健儿心乍悲。自言亦有妇，商山生别离。我戍十馀载，不知从阿谁？尔妇既我乡，便可会路歧。宁知商山妇，复向健儿啼：本执君箕帚，弃我忽如遗。黄雀从乌飞，比翼长参差。雄飞占新巢，雌伏思旧枝。两雄相顾诧，各自还其雌。雌雄一时合，双泪沾裳衣。
浴日亭
作者：施闰章
朝代：明
体裁：五言律诗

南海碧天尽，孤亭吞涨沙。中宵先涌日，向夕倒蒸霞。潮响天门动，云昏岛树遮。挥戈人乃见，羲驭肯停车。
浴江浦汤泉
作者：施闰章
朝代：明
体裁：五言律诗

寻源冒雨行，泉上喜山晴。适体温凉称，濯缨冰雪清。残碑寻惠济，旧迹感昭明。归咏还遐想，朱砂峰下情。
浴汤泉
作者：施闰章
朝代：明
体裁：古风

黄帝鞭赤龙，衔珠地上走。长驱旸谷水，觱沸成仰漏。其下惟丹砂，百灵司左右。凭栏如蹈空，解衣若饮酎。濯物不辞污，怀新无宿旧。随意称暄凉，斋心得枕漱。掩盖交藤萝，暑寒改气候。旨口试蔗浆，竟体沾兰臭。三浴入毛髓，自祝或眉寿。灵域扃万山，车骑罕昵就。犹嫌礐石泉，芗泽染红袖。作诗铭仙都，长使神蛟守。
浴鹤
作者：施闰章
朝代：明
体裁：古风

野鹤闭官舍，引吭长哀鸣。稻粱岂不饱，中心殊未平。尘污短翮谁怜汝，银瓶汲井濯素羽。褰裳振衣大如轮，清泉一石难容身。屈曲盘旋不得意，怒翻盆水满平地。请君放我江海间，为君清唳舞双翅。
海东谣·其一
作者：施闰章
朝代：明
体裁：古风

海中阴火烧扶桑，专车鱼骨擎为梁，截骨为臼舂无粮。嘱儿忍饥勿夜哭，墙头跳叫多豺狼。
海东谣·其三
作者：施闰章
朝代：明
体裁：古风

黄蒿飒飒风啾啾，遗黎眼枯无泪流，卖男得钱新买牛。垦荒给种圣人出，何时亲幸海东头。
海东谣·其二
作者：施闰章
朝代：明
体裁：古风

场丁鹾贾无完屋，一握黄粱盐十斛，差科络绎相驱逐。前日路死骨未收，且缓须臾莫鞭扑。
海慧寺招悦之
作者：施闰章
朝代：明
体裁：五言律诗

逸兴在郊坰，寻僧倚翠屏。还传慧远社，偏近子云亭。野菜为园古，岩松抱阁青。肯来同步屧，一笑俯江汀。
海民篇
作者：施闰章
朝代：明
体裁：古风

飞藿思故根，迁人思故里。道傍乞食儿，海滨千金子。家世饶田园，佃渔给驱使。暮操舟出浦，朝负鱼入市。金盘列海错，被服纷纨绮。庙算清海疆，编户悉内徙。骨肉各奔散，徒步弃行李。长风吹四野，日暮无宿止。蒙袂羞叩门，接踵吞声死。生时背丘墓，归魂恋桑梓。何如委白骨，东流葬海水。
海波行
作者：施闰章
朝代：明
体裁：古风

海波海波尔何意，为尔夺我沃野地。傍海渔樵生计多，万家内徙皆拨弃。饥人委路衢，海水转多鱼。我欲网鱼取一饱，官家捕我死须臾。君不见煌煌赤字官碑在，道傍一步即边界。
海阳施虹玉来问学
作者：施闰章
朝代：明
体裁：古风

薄游紫阳山，突见吾宗秀。矩步维先民，弥缝数耆旧。衣袖裹糇粮，风雨趋俎豆。抗陈濂洛言，直鄙扬班陋。惄予忝祖德，劳子屡虚叩。策骥取修涂，千里贵驰骤。努力早升堂，拳拳此良觏。
海阳汪氏园
作者：施闰章
朝代：明
体裁：五言律诗

客园多茂树，林影似吾庐。地暖春尝果，朋来夜剪蔬。开轩散鸥鹜，绕槛吐芙蕖。归计翻无定，山妻懒报书。
海鱼篇
作者：施闰章
朝代：明
体裁：乐府曲辞

东海有巨鱼，掉尾北海湾。两目若日月，掣浪如连山。朝薄扶桑津，夕过碣石还。饕餮用水族，吞舟噏百川。凭陵作风雨，游戏走平原。潮回忽失水，坐困沮洳间。渔子挥霜刀，聚族横相干。修鳞霣洲渚，鲜脍登金盘。委身供啖食，口噤不得言。生为蛟龙畏，死为虾䱉餐。
涂中寄王西樵考功
作者：施闰章
朝代：明
体裁：古风

素风日零歇，望古独慨慷。夫子羲皇人，披豁欢吾党。隋苑发长吟，吴山蕴幽赏。涉险涂愈亨，任真道弥长。温厚矢德音，喧嚣厌尘鞅。送我嵩洛游，激昂厉奇响。倾身存故旧，野性略疏莽。越陌屡谈宴，祖席重怅惘。日暮多悲风，天寒怨河广。见月长忆君，光辉共清朗。
涂雪
作者：施闰章
朝代：明
体裁：五言律诗

一冬晴始雪，残岁却孤征。乱失云山影，寒冲涧瀑声。唤船迟野渡，立马望荒城。漫说剡溪兴，驱驰过此生。
涂雪书怀
作者：施闰章
朝代：明
体裁：古风

到家才几日，忍即命行役。飞蓬故飘飏，忽作驱车客。川原缅逶迤，风雪交晨夕。欲知行路难，四顾无人迹。忆我官京阙，三年雪未积。未看阶砌盈，稍见屋瓦白。同志二三人，把杯话畴昔。别时尚残暑，今来凛萧摵。饥兽啼空山，寒鸟敛高翮。人生谁百年，短景苦奔迫。中夜念王程，畏威严咫尺。
涧底花
作者：施闰章
朝代：明
体裁：七言绝句

山行鶗鴂欲鸣时，涧坞馀花少客知。莫是怕春归去早，殷勤留蕊独开迟。
淇水
作者：施闰章
朝代：明
体裁：五言律诗

何年残绿竹，满眼自清波。地接苏门水，园荒瓠子歌。秋声沙草动，寒影雁鸿过。叹惜殷都古，风流卫武多。
淦川夜读王迈人方伯三仕草有寄
作者：施闰章
朝代：明
体裁：古风

王子称诗无古今，哀丝杂管伤人心，醉歌斫地横沾襟。丹枫丛筱金川曲，把尔瑶华向银烛，朔风微霰响枯木。巴南万里豺虎满，曼声促节随长短，一曲嘉陵肠寸断。羊城别后聚洪都，立谈未尽各天隅，谁能对此不踟蹰。
淮上于郡丞转饷豫章还过白门相值
作者：施闰章
朝代：明
体裁：五言律诗

来往军麾里，相逢说苦辛。官贫从远道，客老未閒身。小酌秦淮酒，行归渤海滨。劳劳赢见面，犹胜寄书频。
淮上别张菊存
作者：施闰章
朝代：明
体裁：七言绝句

缠绵无尽曲江游，送我重登出浦舟。淮水亦知离别意，相随日夜向南流。
淮南行送张鞠存同年
作者：施闰章
朝代：明
体裁：古风

张子天官之大夫，文章冰鉴当代无。凤池螭陛含香趋，崚峋玉树凌天衢。少年努力策高足，胡为拂袖归江湖。神龙矫首不得志，有时戢角走平地。人生富贵风中尘，蓬转沙飞愁杀人。要津挂冠那可得，不尔左迁亦抽身。闻说淮南多桂树，枝叶连蜷暗朝暮。半亩草堂桂树边，八公蹁跹下烟雾。张子自是张季鹰，秋风未动思莼羹。留侯晚逐赤松子，彭泽岂辱陶渊明。如淮之酒百斛倾，高歌激楚金石声。东山捉鼻恐不免，请君大笑淮南行。
淮口舟夜
作者：施闰章
朝代：明
体裁：五言律诗

风便不能发，柝声连夜长。关河迷去住，鸥鹭得行藏。烟尽初冬月，天寒未晓霜。莼鲈乡路近，客思倍难忘。
深沟道中和耦长
作者：施闰章
朝代：明
体裁：五言律诗

策骑晨光里，霜林散鸟喧。野桥成小市，樵爨认前村。照水青红树，随山上下园。遥峰似仙掌，直向日边扪。
淳儿送余北发至燕子矶别去
作者：施闰章
朝代：明
体裁：五言律诗

远送成留滞，天风吹汝归。悬知别愁满，转恨去帆飞。岁暮千端集，家贫百计非。驱驰自吾分，莫更苦沾衣。
淳湖别邢景之
作者：施闰章
朝代：明
体裁：古风

漠漠野田水，新涨接平湖。昔记渔家路，今迷旧草庐。村前见野叟，借问幽人居。君馆湖水外，为我夜回车。乾坤兵甲里，匏系哀吾徒。灯前两不寐，歌泣穷悲娱。晨兴当早发，薄言絷我驹。床头开斗酒，临别烹双鱼。论交忆童丱，流光忽以徂。驩难感别促，登车悲路隅。
淳湖寻邢景之
作者：施闰章
朝代：明

四海倦游后，始知泛爱非。寸心如落木，逢尔复春晖。移榻连蔬圃，烹鱼出钓矶。清欢成信宿，不是醉忘归。
淳湖寻邢景之
作者：施闰章
朝代：明
体裁：五言律诗

四海倦游后，还疑汎爱非。寸心如落木，逢尔复春晖。移榻连蔬圃，烹鱼出钓矶。清欢成信宿，不是醉忘归。
清凉寺遇白孟新·其一
作者：施闰章
朝代：明
体裁：五言律诗

石头精舍古，留与肯閒人。玉局曾游地，香山未老身。轩窗含海日，书卷傍松筠。况复求羊在，孤吟有四邻。
清凉寺遇白孟新·其二
作者：施闰章
朝代：明
体裁：五言律诗

尚忆华阳别，相逢渐白头。幽寻潭上路，夜语竹边楼。宫井看前代，悲欢感旧游。祗今谁郭李，极目暮云愁。
清明前一日经水东闻众浔桃花沿溪红数里恨不果往
作者：施闰章
朝代：明
体裁：七言排律

江城伏枕动淹旬，细草天寒绿未匀。昨夜东风何造次，老夫策杖太逡巡。溪边好鸟要人语，谷口閒云傍客身。浦接桃源花夹路，山连龙窟地无尘。钧天乐奏灵湫底，濯锦波明曲水滨。已办青钱拚一往，忍教红树阻相亲。中年哀乐登临懒，比岁西南斥堠频。苦惜良辰谁共酒，饱经多难可怜春。平生不分愁如雾，明岁应添鬓似银。古墓乌啼垂柳外，斜阳偏照独归人。
清沂泉
作者：施闰章
朝代：明
体裁：古风

幽泉出江侧，清冽胜甘乳。不怀箕颍心，脉脉谁怜汝。杖策濯尘缨，披榛破太古。絺衣日暮寒，半湿龙山雨。
清流船谣
作者：施闰章
朝代：明
体裁：古风

九龙滩畔清流船，上如上天下沈渊。船真作纸艄为铁，差黍有时还触石。船触石兮可奈何，嗟尔客游一何多。
清源行
作者：施闰章
朝代：明
体裁：古风

驾言及星烂，辍轨已夕阳。逝将返初服，戒仆裹糇粮。济济二三子，依依登我堂。长跪出篇什，携赠兼酒浆。苦辞不忍去，伫立久徬徨。改颜为斟酌，仆马各充肠。平生薄口腹，此意独难忘。春风拂前浦，芳草生清光。含情无可极，遗响托沧浪。
清风店
作者：施闰章
朝代：明
体裁：五言律诗

野店迎寒早，秋原树色分。林端飞片月，塞北起黄云。旧井村墟共，荒台鼓角闻。战场今不辨，犹说石将军。
渡江题袁公序西园·其一
作者：施闰章
朝代：明
体裁：五言律诗

读书园旧僻，爱客许重过。新竹水逾绿，半亭云自多。夏凉添白袷，峰远隔沧波。剩有游山兴，还能共蹋歌。
渡江题袁公序西园·其二
作者：施闰章
朝代：明
体裁：五言律诗

编篱深就竹，大泽近依城。满地踏林影，四时闻鸟声。开尊荷馆净，散帙石床清。栖托吾何有，悠然濠濮情。
渡钱塘留寄毛稚黄
作者：施闰章
朝代：明
体裁：古风

吴山山下闭门久，药臼在傍书在手。销魂曾到宛陵书，散病讵同湖上酒。秋雨淫淫木叶黄，我游瓯海渡钱塘。龙湫知有千寻瀑，讶许江涨别恨长。
渡黄河
作者：施闰章
朝代：明
体裁：五言律诗

彩鹢横飞缓，神蛟偃息初。沙晴浮涨减，岸远碧天虚。瓠子嗟民力，龙门忆禹书。中流箫鼓竞，把酒试河鱼。
温州赠陈总戎赞伯
作者：施闰章
朝代：明
体裁：七言律诗

汉家飞将旧横行，枹鼓年来卧不惊。剑倚龙精轻万事，身先虎穴拔孤城。销烽海国归尊俎，锡土天书列姓名。共说军前容揖客，醉馀缓带笑论兵。
游劳山
作者：施闰章
朝代：明
体裁：五言律诗

十里见嶙嶒，蛟宫寄一僧。飞楼安石罅，悬壁攫云层。趁险苍藤接，盘空细路登。棹回杯重把，鲈鲙出鱼罾。
游响山潭得斜字
作者：施闰章
朝代：明
体裁：五言律诗

江山邀好客，丝管醉浮槎。绀壁崩云断，风潭老树斜。天清溪见石，夏浅寺馀花。回眺高斋近，重怀小谢家。
游朝阳岩洞
作者：施闰章
朝代：明
体裁：古风

我寻愚溪路，值此岩洞幽。灵湫鸣石底，山木风飕飕。入洞展几席，飞觞左右流。春光崖际莫，暑气潭上秋。鱼鸟泳清泚，宫观临沧洲。长怀弃圭组，散发依林丘。西亭有遗咏，日落还淹留。
湖上别吴潮州茧雪
作者：施闰章
朝代：明
体裁：七言律诗

华发归来粤海馀，白云楼上梦应疏。百千生事付高枕，七十老人能细书。兴满湖山犹杖屦，家邻松泖自樵渔。明年肯就扁舟约，春水桃花接草庐。
湖上别荔裳
作者：施闰章
朝代：明
体裁：古风

拭我襟上泪，抱君怀中儿。君今脱罗网，复滋琼树枝。悲喜各难言，尊酒还共持。昔别闻险难，寄书凭阿谁。当时恐永诀，此会安可期。浮云无定所，偶然会路岐。西湖清兴发，情至成新诗。客居难永久，返驾须何时。鸿鹄志千里，忽为燕雀欺。垂翅尚可振，天路当奋飞。平慎以自爱，岁晏东山归。
湖上寄山阴张登子雏隐
作者：施闰章
朝代：明
体裁：五言律诗

梦里西湖路，春归我后来。水光吞寺尽，山色逐舟开。墓识将军树，魂招处土梅。兰亭多逸兴，稍待射潮回。
湖上答柴虎臣
作者：施闰章
朝代：明
体裁：五言律诗

别忆传书远，来将短鬓看。暮年生子得，古道向人难。雨隔山城暗，湖连客舍寒。相逢遽分手，又过子陵滩。
湖上答陆丽京
作者：施闰章
朝代：明
体裁：古风

翡翠集兰苕，凤凰栖崇冈。光辉各灿烂，羽翼难颉颃。西陵富才彦，哲匠挺圭璋。阀阅岂不贵，蓬室潜幽光。矫志厉金石，濡翰辞篇章。譬彼阳春月，百卉敷芬芳。穷岫逢赤松，跪受不死方。兰棹激清流，为乐殊未央。永言申宿好，德音不可忘。
湖上詶吴茧雪
作者：施闰章
朝代：明
体裁：古风

积疴得休沐，浩然归田园。时念索居久，思与故人言。萍梗一时合，步趾枉相存。吾衰省百虑，章句倦讨论。逢君复飞动，有舌不及扪。西湖雨十日，湖水平寺门。客舍各高坐，何由同酒尊。青鬓日以改，白露日以繁。还寻旧丛桂，晚岁当攀援。
湖上酬会稽姜桐音
作者：施闰章
朝代：明
体裁：七言律诗

鉴湖重枉隔江书，惆怅吴山暮雨初。客舍经年铅椠懒，海隅羁宦友朋疏。赏音笛爱柯亭竹，遁迹竿投严濑鱼。才力如君人侧目，雄文宁复待吹嘘。
湖北谒先墓
作者：施闰章
朝代：明
体裁：五言律诗

四世荒坟在，三年展祭稀。衰颜惭赤绂，老泪重沾衣。防虎来看怯，刑牲逮养违。讲堂今寂寞，户牖满伊威。
湖南行
作者：施闰章
朝代：明
体裁：古风

浩浩湖南行，悄悄悲修涂。荒城时卧虎，空村无啼乌。哀我同袍子，惴慄官此都。悍俗荆蛮接，遗黎魍魉俱。白骨为瓦砾，青燐然丘墟。王师跨岭表，铠甲簇苍梧。供亿日以繁，膏血日以枯。不惜腰磬折，鞭挞销肌肤。官贫易得罪，生死争须臾。岂无一循良，七载无迁除。愁凝九嶷烟，魂游洞庭湖。长跪乞大吏，但放归田庐。直指古仁人，揽辔立踟蹰。自出橐中金，买犊开榛芜。丈夫万里志，奋臂拯艰虞。庶几绘图献，一使苍生苏。
湖南赠李圣一侍御·其一
作者：施闰章
朝代：明
体裁：七言律诗

陵阳分手梦魂劳，衡岳新悬绣斧高。日出鲸鲵潜楚泽，雨沾鸿雁集江皋。乘春掩骼人垂泪，望古停骢赋反骚。客路攀援还远别，不堪重说旧绨袍。
湖南赠李圣一侍御·其二
作者：施闰章
朝代：明
体裁：七言律诗

埋轮慷慨著平生，揽辔重含此日情。芳草可怜戎马地，空城真见虎狼行。民疲转饷还征战，吏困催科废送迎。满目艰难堪痛哭，何时抗疏达承明。
湖口得宗有六同年书
作者：施闰章
朝代：明
体裁：五言律诗

江汉伤心地，风涛见面难。殷勤十年别，凭寄一书看。客里移家苦，霜中策马寒。北征能计日，应及话长安。
湖口舟次怀阮亭扬州·其一
作者：施闰章
朝代：明
体裁：七言绝句

丹枫木落客心悲，芦荻风多雁叫时。忽忆去年秋雨夜，灯前把盏读君诗。
湖口舟次怀阮亭扬州·其二
作者：施闰章
朝代：明
体裁：七言绝句

官舍题诗有竹亭，愁中坐对眼俱青。月明今夜遥相望，湓浦邗江两客星。
湖墅寻陆荩思王丹麓诸子感旧
作者：施闰章
朝代：明
体裁：古风

秋云阴北墅，时菊凄已繁。别颜展良觌，契阔思永言。著书好笔札，爱客开东园。明霞起高树，碧沼涵华轩。群彦昔八九，谈宴忘朝昏。逝者忽过半，予衰慨独存。游娱事已往，世变难具论。西湖歇歌吹，兰渚余丘樊。含情顾丛桂，三叹重攀援。
湖心寺
作者：施闰章
朝代：明
体裁：五言律诗

上方浮近浦，系艇即当门。沙溆通寒气，阶基落涨痕。孤城春水岸，归鸟夕阳村。欸乃歌声入，空庭未觉喧。
湖楼对雨
作者：施闰章
朝代：明
体裁：五言律诗

住为中秋月，连朝听雨声。寒侵高枕湿，白拥乱峰平。远寺几时到，断桥谁独行。南屏桂花发，摇落正关情。
湖田督刈
作者：施闰章
朝代：明
体裁：七言律诗

枫林寒雨一村孤，秋涨田低半在湖。敝履短衣就麋鹿，三年八口寄荒芜。粳舂野碓穿云入，酒倩邻翁隔水沽。忽见麻姑好山色，卜居长儗作潜夫。
湖西到官后寄亲旧
作者：施闰章
朝代：明
体裁：七言律诗

离筵永夕忆江关，共道官贫好是閒。别后畏涂无缓步，到来累月变衰颜。空村井灶多生草，禁旅旌麾日满山。不远故乡书信断，朔风今少雁飞还。
湖西水
作者：施闰章
朝代：明
体裁：古风

天柱倾欹沧海溢，怒雨沈云欺白日。敷浅原低河伯居，武功山破老蛟出。城头系艇城根摧，双江万壑声如雷。山村駴涨牛羊没，津市盘涡鱼鳖来。茫茫后土成泥污，水落田庐在何处。父求亡子夫求妻，死者横流罥高树。农时已过夏将徂，新禾烂尽谷种无。莫言明日追田租，今日呼天泪满襦。
湖西行
作者：施闰章
朝代：明
体裁：古风

节使坐徵敛，此事旧所无。军糈日夜急，安敢久踟蹰。昨日令方下，今日期已逾。揽辔驰四野，萧条少民居。荆榛蔽穷巷，原田一何芜。野老长跪言，今年水旱俱。破壁复何有，永诀惟妻孥。岁荒复难鬻，泣涕沾敝襦。肠断听此语，掩袂徒惊吁。所惭务敲朴，以荣不肖躯。国恩信宽厚，前此已蠲逋。士卒待晨炊，孰能缓须臾。行吟重呜咽，泪尽空山隅。
湘中怀舍弟闰严
作者：施闰章
朝代：明
体裁：五言律诗

埙吹声谁和，原鸰泪不禁。宦途吾用拙，世德尔何心。饘粥贫相倚，诗书好独寻。百年先后事，伫待一开襟。
湘夫人祠
作者：施闰章
朝代：明
体裁：五言律诗

帝子苍梧望，荒祠楚水湄。湘云摇佩带，岳雨送旌旗。夜静鱼龙入，情深草木知。维舟寻往迹，春藓没残碑。
湘潭阻风怀侯蓝山韩振
作者：施闰章
朝代：明
体裁：古风

戛舷歌且罢，泪落水中央。悲风触颓岸，鸟兽各惊翔。引缆牵宿莽，夹路山苍苍。美人在九疑，孤擢留潇湘。岩谷昼晦冥，侧身忧豺狼。天南风日异，战后百城荒。以予游子悲，知君思故乡。
湘潭阻风怀侯蓝山韩振
作者：施闰章
朝代：明
体裁：古风

黔娄贫无衣，长卿困抱疴。嗟余实兼患，心迹并蹉陀。君来与我别，陨涕纷如麻。岂伊儿女恋，君子忧思多。怀中尺素鱼，万里阻岩阿。三叹思令仪，惜此芳春华。枳荆良难栖，上林故网罗。将子勉自爱，我劳伤如何。
溉堂篇赠孙豹人
作者：施闰章
朝代：明
体裁：古风

丈夫志四海，出门忘西东。思归归不得，感叹将安穷。旅食滞江介，家世名关中。烹鱼谁溉釜，富儿笑章逢。结邻有王烈，识面来李邕。读书时裂眦，浩呼歌秦风。壮怀发早白，大类商山翁。引领忽西望，华岳起心胸。抱琴耻碎市，谁谓非豪雄。宁为松与柏，不为槿与蓬。
溪园閒兴得书字二首·其一
作者：施闰章
朝代：明
体裁：七言律诗

沿溪十亩抱吾庐，旧业桑麻五世馀。借木稍编颓去壁，随身时带读残书。雨过深树来黄鸟，风定清池见白鱼。谁道先生高枕得，闭门频枉故人车。
溪园閒兴得书字二首·其二
作者：施闰章
朝代：明
体裁：七言律诗

归田真作野人居，恨少红亭傍碧渠。篱畔春添侵径竹，花间手种半园蔬。病残转悔空耽药，老罢才谙未读书。看我拙勤徒若此，儿曹懒去复何如。
溪头行
作者：施闰章
朝代：明
体裁：古风

我生三避寇，川陆穷跻攀。临溪好亲旧，要我松壑间。中夜呼亚旅，把炬来牵船。入门杂涕笑，黾勉同饥餐。衰稚相倚藉，十口栖半廛。诸弟各星散，道阻看烽烟。未知谁乐土，析处图偶全。晨兴陟岸阜，顾望仍独还。沙鸟自群飞，白云翳高原。忧来难坐卧，俄顷数迁延。始闻溃饶婺，倏骇蹂新安。寓书问城市，翻畏消息传。往者岁乙丙，寇盗如蜂屯。尽室此依托，闻难还宵奔。赤身卧岩坞，斜倚秋树根。巉岏犯猛虎，叫啸闻哀猿。回首三十载，旧泪重潺湲。
溪村书事十首·其一
作者：施闰章
朝代：明
体裁：五言律诗

旧业仍荒径，归来幸此身。官閒差减病，客到始知贫。菊枕支清夜，梅花酿老春。圣朝容散发，敢说独醒人。
溪村书事十首·其七
作者：施闰章
朝代：明
体裁：五言律诗

背市成田舍，傍村多酒家。贫先输亩税，俭许馔溪虾。疏雨响棕叶，微风吹豆花。翻嫌仲长统，乐志太无涯。
溪村书事十首·其三
作者：施闰章
朝代：明
体裁：五言律诗

清溪通草阁，恰灌邵平园。树隐潭边石，花明竹外轩。村翁争社酒，里妪信巫言。溷俗安垂老，从人学钓缗。
溪村书事十首·其九
作者：施闰章
朝代：明
体裁：五言律诗

兴来随步屧，村远接人烟。水荫青枫树，鱼跳白板船。剥麻乘晓月，试茗就寒泉。辛苦相怡悦，田家长晏眠。
溪村书事十首·其二
作者：施闰章
朝代：明
体裁：五言律诗

荆扉开绿野，石壁上苍藤。补学青春去，寻欢白鬓增。花畦防菊虎，水槛护鱼鹰。夜雨多閒思，清吟傍竹灯。
溪村书事十首·其五
作者：施闰章
朝代：明
体裁：五言律诗

百虑一长叹，半生馀独歌。蠃吟成子易，鸠拙占巢多。稗每先嘉谷，藤翻压旧柯。物情差可见，不醉欲如何。
溪村书事十首·其八
作者：施闰章
朝代：明
体裁：五言律诗

种花愁少地，接树又传方。秋野稻孙秀，池亭莲子香。放生憎嗜蟹，营道苦亡羊。近觉诗书累，残编任满床。
溪村书事十首·其六
作者：施闰章
朝代：明
体裁：五言律诗

不是违时客，时人自觉疏。抱琴操古调，洗洞辨仙书。镵采云中朮，园留雪后蔬。漫誇簪绂事，钟鼓飨爰居。
溪村书事十首·其十
作者：施闰章
朝代：明
体裁：五言律诗

晚计合幽栖，茅斋压水堤。夜凉闻石鸭，秋霁斗杉鸡。征敛愁箕斗，江关习鼓鼙。鹿门行采药，斟酌问山妻。
溪村书事十首·其四
作者：施闰章
朝代：明
体裁：五言律诗

野岸沈江雨，生涯送渚田。偶缘沽酒计，忝受作碑钱。汎览频更帙，多吟屡失编。篱边闻剥啄，时系客来船。
溪涨
作者：施闰章
朝代：明

溪张全无岸，沙田又可哀。舟航浮郡郭，荇藻罥楼台。过雨重云黑，奔雷动地回。蛟龙横得意，白日向人来。
溪涨
作者：施闰章
朝代：明
体裁：五言律诗

溪涨全无岸，沙田又可哀。舟航浮郡郭，荇藻罥楼台。过雨重云黑，奔雷动地回。蛟龙横得意，白日向人来。
溪馆
作者：施闰章
朝代：明
体裁：七言律诗

几日东风万叶齐，独寻孤馆就双溪。藤花小落过松鼠，林雨初收号竹鸡。句曲水通茶灶外，敬亭山见石阑西。残编列架生涯足，馀兴还锄种药畦。
溯昭江雷霹滩怀尹蓂阶太守
作者：施闰章
朝代：明
体裁：五言律诗

滩声雷雨内，天险夺龙门。峡束水斜立，涛驱石尽奔。浪江生白发，乌鹊报黄昏。咫尺美人隔，孤帆不可论。
溯江滩
作者：施闰章
朝代：明
体裁：五言律诗

长江知不住，声急更争流。故醒归人梦，偏迟去客舟。腾波逾鸟疾，喧峡共猿愁。矶上持竿叟，忘情已白头。
滕王阁
作者：施闰章
朝代：明
体裁：七言绝句

春水茫茫杜若洲，千秋陈迹客初游。西山黛色还依旧，不管长江日夜流。
滕王阁值岭南程周量同怀王贻上广陵
作者：施闰章
朝代：明
体裁：七言律诗

楚江粤岭思茫然，秋暮相逢古驿前。明月当头今夜好，高楼作赋几人传。横空霜满西山树，倚槛风回彭蠡船。不见苦吟隋苑客，沧波千里尽寒烟。
滩舟即事
作者：施闰章
朝代：明
体裁：五言律诗

溯尽湖湘险，衡山路更难。引洪舟一叶，穿石水千盘。人没龙湫得，岩侵猺洞看。经旬行百里，岳雨暮春寒。
漆树叹
作者：施闰章
朝代：明
体裁：七言绝句

斫取凝脂似泪珠，青柯才好叶先枯。一生膏血供人尽，涓滴还留自润无。
漓江舟中读柳诗
作者：施闰章
朝代：明
体裁：古风

江流涵万山，上下水天碧。閒诵幽人诗，耳目皆萧瑟。瑶草纷葳蕤，孤云坐超越。斥久澹悲愤，坦怀托登涉。独寻猿鸟外，手辟烟岚宅。山川尽开颜，争妍待物色。清音自为歌，百泉响秋月。殷勤后来人，眷此慰迁谪。
漫河沙
作者：施闰章
朝代：明
体裁：五言绝句

南风沙作烟，北风沙作霰。不知肠断续，行人各掩面。
漫题茅于纯册·其一
作者：施闰章
朝代：明
体裁：七言绝句

乌程堪作醉乡侯，底事长安汗漫游。归去拥书高枕得，花溪旧有白华楼。
漫题茅于纯册·其二
作者：施闰章
朝代：明
体裁：七言绝句

客游终胜宦游閒，别后重开冰雪颜。留得文章嗣家学，好传姓字满人间。
潭柘分得柘字
作者：施闰章
朝代：明
体裁：古风

良游欣素侣，越岭骋幽暇。眷兹云外峰，尘缨罕策驾。缘阶泻碧泉，古树卧残柘。旧闻此海眼，真僧夺龙舍。灵迹信有无，蜿蜒见犹乍。阳坞竹还青，春渚梅未谢。栖宿倘岩扉，潺湲响清夜。
潭柘归途重经戒坛山下得口号
作者：施闰章
朝代：明
体裁：七言绝句

骋兴峰头复水隈，云深路转骑重回。山家儿女相看笑，昨日寻山客又来。
澹台墓
作者：施闰章
朝代：明
体裁：古风

子羽善含章，梗介蕴雄略。高步薄诡随，栖遁蹑芒屩。寥寥衡门内，弦歌时间作。中流怒双蛟，长啸气不怍。挥剑复碎璧，慷慨何卓荦。宁知渡淮泗，音徽播文学。丰碑湖山涯，古祠照城郭。洋洋江汉间，流风一如昨。
濮朗元过访有赠
作者：施闰章
朝代：明
体裁：五言律诗

屏迹成疏懒，荒园付草莱。霜留残菊在，月照故人来。共学看垂老，论文敢负才。邻家有斗酒，判取尽深杯。
濯缨桥
作者：施闰章
朝代：明
体裁：古风

官阁倚湖渚，横渠漾涟漪。还如故园水，清浅通荆扉。伐石代浮槛，濯缨欣在兹。春草纷沃若，秋荷馀芳菲。空水相照曜，秀色忘朝饥。谁知济川客，回首垂竿时。柱下迹已混，鲁连心独悲。感彼沧浪趣，永与渔父期。
瀛台引见
作者：施闰章
朝代：明
体裁：七言律诗

禁林沆瀁有神洲，宫殿巍峨在上头。灵沼不劳歌圣德，昆池习战让宸游。虹桥画舫波间动，绿树青峰槛外浮。闻道甘泉新献捷，共忻鱼藻主恩优。
灌园
作者：施闰章
朝代：明
体裁：古风

山园傍竹屋，溪流出襟带。读书暇豫多，手灌引清濑。勿言斯事鄙，适与赏心会。乐矣桔槔翁，宁知卿相大。昨日凉风来，今日桐叶败。秋蔬苟失时，霜露将侵害。辛苦滋本根，我生得微赖。
灌瓦研歌
作者：施闰章
朝代：明
体裁：古风

范土千年化圭璧，琢作梅花伴骚客。腻质全堆金粟黄，斑痕细夺琅玕碧。主人置酒开山房，丛花锦石兼幽篁。摩挲书画亦无数，出此四坐生清光。传闻庙瓦今破碎，铭字刓残谁睹记。扣之如磬拭如烟，龙尾端溪尽堪弃。雩阳古庙野火焚，穹碑断础皆寒云。神物可怜光怪在，令人转说灌将军。
灯夕侍叔父适允成章夫子在坐
作者：施闰章
朝代：明
体裁：古风

匏尊泛甘醴，火树照繁弦。岂必解鼓吹，错杂取欢妍。请看坐上人，头白明镫前。相将有耆旧，契阔平生言。世乱久索寞，闾井罢喧阗。春霖昨日霁，新月出云间。佳辰复良夜，今夕是何年。勿言战地苦，夺我欢乐颜。
灯夕口号·其一
作者：施闰章
朝代：明
体裁：七言绝句

节到传柑夜夜晴，东风送暖月逾明。火催花树尊前乱，人拥蛟龙地上行。
灯夕口号·其三
作者：施闰章
朝代：明
体裁：七言绝句

谢朓楼前月似霜，双桥鼓吹簇成行。耐可银筝弹北曲，城南思妇忆渔阳。
灯夕口号·其二
作者：施闰章
朝代：明
体裁：七言绝句

千钱挈伴赁春衣，珠翠妆成醉不归。才过南邻又北郭，行歌一道彩云飞。
灯夕口号·其四
作者：施闰章
朝代：明
体裁：七言绝句

截木为橇高似屋，山城石路滑如油。谁家年少浑无赖，百遍翻身不肯休。
灯夕同诸公月下口号·其一
作者：施闰章
朝代：明
体裁：七言绝句

令节良宵草草过，天街灯少看人多。论文结伴浑无赖，占尽风流踏月歌。
灯夕同诸公月下口号·其三
作者：施闰章
朝代：明
体裁：七言绝句

灯市常年灵佑宫，今年灯市散春风。圣朝罢却天魔舞，烽火休教照夜红。
灯夕同诸公月下口号·其二
作者：施闰章
朝代：明
体裁：七言绝句

联臂谁听玉漏催，前门红袖摸钉回。太平鼓静鳌山暗，锦勒香车不断来。
灯夕同诸公月下口号·其五
作者：施闰章
朝代：明
体裁：七言绝句

繁华胜事恨难论，一架华灯五百缗。不是祝融先夺取，黄金买去向谁门。
灯夕同诸公月下口号·其四
作者：施闰章
朝代：明
体裁：七言绝句

秧歌椎击惹閒愁，乱簇儿童戏未休。见说寻常歌舞竞，大头和尚满街游。
灯夕舟中大风雪
作者：施闰章
朝代：明
体裁：七言律诗

尽日回飙带雪飞，冲帆捲幔洒人衣。横舟飒飒喧江阁，对面茫茫失钓矶。令节尊前沧海阔，早春淮口雁鸿稀。故园火树银花夜，应忆天涯客未归。
灯夕送梅孝廉不次还肥水
作者：施闰章
朝代：明
体裁：七言律诗

射策初回旧草堂，华灯雪夜劝君觞。忽看归客成征客，转逐它乡作故乡。金斗城边江路远，瞿硎山畔洞门荒。青春画角关心甚，离思遥随驿柳长。
灯船行
作者：施闰章
朝代：明
体裁：古风

秦淮五日歌声出，箫鼓楼船风雨疾。少年结伴横飞扬，舟尾相衔不相失。朱楼两岸尽钩帘，皓齿蛾眉娇绮筵。楼上舟中争注目，缓楫停桡垂柳边。须臾日落华灯起，罗列星辰画船里。风回电掣天地翻，照彻鱼龙动江底。可怜旧俗吊三闾，歌舞喧阗送夜徂。不知今夜秦淮水，还记繁华六代无。
灰埠驿
作者：施闰章
朝代：明
体裁：七言律诗

小驿茅亭晚更幽，解衣樽酒重淹留。馀花何意丛丛发，老树当风淅淅秋。入座客惊双鹊起，傍檐日落片云流。东来海气凉如此，野阔星稀迥自愁。
灰埠驿
作者：施闰章
朝代：明
体裁：七言绝句

閒庭细草客重过，古木娟娟带女萝。满地落花人不见，向来春色为谁多。
灰阜驿
作者：施闰章
朝代：明
体裁：五言律诗

老树如车盖，苍苍覆驿亭。风霜枝尽折，苔藓干偏青。落日下归鸟，寒云伴使星。夜凉生海气，东望是沧溟。
灵岩
作者：施闰章
朝代：明
体裁：古风

巨灵蕴灵迹，层城郁巍巍。群峰相倚蔽，白云无端倪。崇台倚丹嶂，天阙何参差。触目耸玉柱，临风翔羽旂。皎皎匹练明，喈喈双鸾啼。惊雷洞石峡，仙液垂龙鬐。青冥万象列，伫立百情移。密竹翳阳景，重岩交清晖。徯彼域外客，投迹偃荆扉。
灵岩山
作者：施闰章
朝代：明
体裁：古风

苔满西施洞，叶覆吴王井。岩前对面碧湖湾，美人留得蛾眉影。麋鹿游来池馆平，旧时响屧馀钟声。妆台洗尽看僧塔，惟有春花岁岁生。
灵岩行
作者：施闰章
朝代：明
体裁：古风

灵岩开凿巨灵苦，万仞丹梯作环堵。已留天穴烂明星，更遣甘泉泻石乳。僧廊侧入洞门深，铁崖涌出袈裟古。腹空秃树饱风霜，斗大苍藤暗烟雨。丹台飞嵌层岩巅，削成石屋居无椽。杖藜直上八千仞，手抚白鹤凌紫烟。朗公卓锡呼不应，庞眉石丈拱我前。俯视人间悲浩劫，谁知梵宇亦桑田。般舟宝殿金银摧，世尊尘埃龙象哀。唐碑宋碣纷断折，存者欹侧埋荒苔。灵迹摩挲恨未了，倦游一宿良草草。谁能高枕卧空山，饱饭青精颜色好。
烟火行
作者：施闰章
朝代：明
体裁：古风

济南乱后年初丰，上元鼓吹如江东。歌儿游女不知数，千家万家春灯红。爆竹声中烟火出，忽如燄发阿房宫。扑地流光走玉兔，垂天列炬成烛龙。横看烂熳三十树，风起高城满烟雾。明星落月飞纵横，急电惊雷莽回互。层层怪幻鱼龙戏，蜃楼海市须臾至。莲花火里剧分明，中有天下太平字。是时宪府高崔嵬，建牙列戟倾金杯。烹羔炮鳖惜良夜，黄金灰烬同尘埃。酒酣漏永回鞭去，人压看场呼不开。我闻此地旧王府，夜夜鳌山照歌舞。绮罗台榭总丘墟，园林寂寞今无主。乐复乐兮延千秋，醉歌莫问王与侯。何日中原罢烽火，华灯如昼长遨游。
焦石虹侍御园林夕宴
作者：施闰章
朝代：明
体裁：五言排律

女郎山色好，对此辟疆园。落日下高树，主人开东轩。口衔北海酌，兴尽沧洲言。种药各成圃，疏泉深得源。苍藤依石丈，紫箨解龙孙。绕屋众芳积，穿林孤鹤翻。女萝信缱绻，丛桂难攀援。延赏一长啸，思归江上村。
熊少宰邀集螺墩
作者：施闰章
朝代：明
体裁：五言律诗

冒雨登湖艇，移尊集水亭。潦收孤屿迥，云断半山青。畏路元多病，清时敢独醒。君看葭菼外，归雁去冥冥。
熊罴岭
作者：施闰章
朝代：明
体裁：七言律诗

策马层岩不可攀，苍烟合沓万重山。林阴昼入熊罴窟，石险宵悬虎豹关。古庙戍楼深寂寞，寒松苦竹响潺湲。人间回首虚无里，惟有浮云向北还。
燕子矶
作者：施闰章
朝代：明
体裁：五言律诗

绝壁寒云外，孤亭落照间。六朝流水急，终古白鸥閒。树暗江城雨，天青吴楚山。矶头谁把钓，向夕未知还。
燕子矶
作者：施闰章
朝代：明

绝壁寒云外，孤亭落照间。六朝流水急，终古白鸥闲。树暗江城雨，天青吴楚山。矶头谁把钓？向夕未知还。
燕子矶和王阮亭
作者：施闰章
朝代：明

矶头一望一含情，吴楚风帆入掌平。山寺楼台衔岸出，江村烟火杂云生。东南极目真天堑，鼓角连年动石城。今古销沈余钓艇，断肠重听暮潮声。
燕子矶和王阮亭
作者：施闰章
朝代：明
体裁：七言律诗

矶头一望一含情，吴楚风帆入掌平。山寺楼台衔岸出，江村烟火杂云生。东南极目真天堑，鼓角连年动石城。今古销沈馀钓艇，断肠重听暮潮声。
燕歌行
作者：施闰章
朝代：明
体裁：古风

日何苦短夜何长，东园蟋蟀鸣我堂。朔风旷野天茫茫，孤禽骇兽啼相望。予美独旦久徬徨，流苏翠帐寒飘扬。挥弦动操断人肠，银筝锦瑟皆清商。跂想容光君在旁，皎皎落月明空床。裲裆复绣双鸳鸯，愿言寄君道路长。高垄重关多雪霜，忧君恨君愿君强。富贵有时归故乡，蘼芜草尽垂叶黄。牵牛织女近河梁，君独迢迢天一方。人不再少情内伤，中宵侧颈沾衣裳。
燕邸秋雨
作者：施闰章
朝代：明
体裁：五言律诗

秋雨今年数，天寒渐作冰。崩垣嘶枥马，湿翅恼鞲鹰。亲旧离将老，山园归未能。翻书从永夜，耿耿对疏灯。
父书楼歌为俞去文作
作者：施闰章
朝代：明
体裁：古风

吾乡前辈多博雅，南金先生称学者。有阁三重书五车，高卧楼头不肯下。乱离万事成东流，铜驼金谷皆荒丘。青箱好在蓼莪痛，岿然遗泽存高楼。楼前枫树林，楼下寒潭深。白鹤为君舞，玄猿为君吟。山鬼窈窕尚含笑，伯牙寂寞无知音。腹笥便便君自可，次第书签兼药裹。卖文剩有杖头钱，鸡黍能留佳客坐。藏书十九委埃尘，百家七略谁问津。长恨古人不见我，空山月黑伤千春。
牡丹初放同诸子雨坐
作者：施闰章
朝代：明
体裁：七言绝句

官亭春尽对花歌，几岁花时客里过。头白樽前人欲散，一江风雨为谁多。
牡丹花下集亲旧
作者：施闰章
朝代：明
体裁：七言律诗

晴山积翠落江干，小苑流莺过药栏。并蒂欲翻含露重，高枝独立耐春寒。尊移上客风前坐，头白名花醉里看。自古梁园佳会少，百年今日故人欢。
牧童谣
作者：施闰章
朝代：明
体裁：乐府曲辞

上田下田傍山谷，三年播种一年熟。老牛乱后生黄犊，版筑将营结茅屋。催科令急畏租吏，室中卖尽牛亦弃。今年逋租尚有牛，明岁田荒愁不愁。前山吹笳后击鼓，杀牛飨士如磔鼠，牛兮牛兮适何土。
牵船夫行
作者：施闰章
朝代：明

十八滩头石齿齿，百丈青绳可怜子。赤脚短衣半在腰，裹饭寒吞掬江水。北来铁骑尽乘船，滩峻船从石窟穿。鸡猪牛酒不论数，连樯动索千夫牵。县官惧罪急如火，预点民夫向江坐。拘留古庙等羁囚，兵来不来饥杀我。沿江沙石多崩峭，引臂如猿争叫啸。秋冬水涩春涨湍，渚穴蛟龙岸虎豹。伐鼓鸣铙画舰飞，阳侯起立江娥笑。不辞辛苦为君行，梃促鞭驱半死生。君看死者仆江侧，火伴何人敢哭声！自从伏波下南粤，蛮江多少人流血。绳牵不断肠断绝，流水无情亦呜咽。
独吟
作者：施闰章
朝代：明
体裁：七言绝句

自分渔樵付此身，苦吟独笑转伤神。尘埃莫道知音绝，倘有旗亭度曲人。
独坐
作者：施闰章
朝代：明
体裁：五言律诗

独坐午阴长，群峰向草堂。种蔬侵小径，移石补颓墙。云气随城白，槐花覆地黄。买山何日就，高枕是羲皇。
独山妇
作者：施闰章
朝代：明
体裁：乐府曲辞

枯杨巢野雀，将雏苦不蕃。勿为贫家妇，被遣适它门。夫婿已决绝，乳下痴儿存。入门见疣赘，阿母中心烦。悔不守故夫，抱儿归九原。小儿不解事，索脯无朝昏。中庭有苦李，累累垂隤垣。开花自结实，好恶那得论。腹中复有儿，妇病卧草间。力难致医药，负薪得肉还。阿姥知釜肉，故嗔背姥餐。吾老乏藜藿，新妇私瓮餐。妇惭矢皦日，强起声暗吞。持刀未割炙，痴儿啼怒喧。汝实众所憎，去去慎莫前。啖之却牵衣，挥刃儿不全。儿自有阿父，事理那可言。里正白县吏，县吏清且贤。谓妇非故忍，薄赎十二缗。富家有牛卖，贫家止鸡豚。语妇汝作祟，鬻汝充官钱。生儿好还我，慎勿复相煎。妇答我免身，理合奔黄泉。我虽若蒲苇，一辱无再迁。四顾郁谁诉，雉经挂桑园。是月儿当产，腹悲空烦冤。阿夫在南邻，媒妁方纠缠。东家有樵子，称贷相夤缘。作计论钱帛，杂用青绳穿。夫归见妇死，悲愤填心肝。门前旧井在，举身赴重渊。四命争须臾，老树号乌鸢。爝火燔邓林，蚁穴成长川。里妪责细故，尽室悲摧残。传戒后世人，骨肉应相怜。
独酌寄张尔成少参
作者：施闰章
朝代：明
体裁：古风

朔风一夜霜华新，高原草衰色胜银。文雅台东晚沽酒，短歌独酌生悲辛。君期大梁饮十日，中涂改辙会无因。汴城百万殉河伯，夷门山阜湮沙尘。梁园修竹成灌莽，白日黄狐蹲怒人。开尊虚左纵结客，文章长物谁相亲。人生万钟转眼尽，岳游双屐随閒身。多君意气自湖海，资我仆马无逡巡。珊瑚作鞭碧玉杖，上穷嵩顶下颍滨。惜哉咫尺龙门失，行过百里馀悔嗔。囊中收得岳云在，临风会放周八垠。茅堂药径重洒扫，还山解带题松筠。江乡此日好风味，稻蟹丰脂鲂细鳞。安得致君江阁坐，缓倾五斗新诗陈。歌成酒气指头出，谁谓吾曹愁贱贫。
狮子诗拟应制二十四韵
作者：施闰章
朝代：明
体裁：五言排律

圣朝惟尚德，薄海必归王。却贡安殊俗，献珍来远方。游麟当在野，彩凤已鸣冈。御历兼三重，乘时集百祥。旅獒誇往事，神兽致遐荒。问产从乌弋，盘山过白狼。尾张逾斗大，力劲作虓强。雄骨毛辞駮，金精色受黄。吞貔凭掉舌，击象直穿肠。胫挟奔雷走，睛摇骇电光。名徵博物志，赋赖永兴详。践踏翻林麓，羁縻自汉唐。皇图宽覆载，异国勇梯航。玩好知无益，怀柔道不忘。吼声惊虎殪，腾势想龙翔。槛制蛮奴苦，途经西域长。天颜时顾盻，禁苑命诗章。位置分熊馆，威棱压豹房。依仁靡搏噬，展力窘飞扬。驱战歼犀兕，鸣銮愧骕骦。修牙铦似锯，厚毳密为裳。率舞随天仗，驯心习帝乡。休徵将玉马，灵族又神羊。服猛馀鸿略，君看靖海疆。
玄墓圣恩寺
作者：施闰章
朝代：明
体裁：五言律诗

不到湖边寺，安知灵境稀。松声凉石径，水色散林扉。古墓沈苍藓，疏钟满翠微。夕阳双桂下，一坐得清机。
玉书表弟五十
作者：施闰章
朝代：明
体裁：七言律诗

尚忆嬉游总角年，弟兄今日季常贤。枕溪春涨浮朱槛，傍郭梅花照客筵。案举鸿妻身未老，庭看骥子乐当前。一觞远致三千里，梦到澄江水阁边。
玉几山
作者：施闰章
朝代：明
体裁：五言律诗

孤阜荒城内，群峰入望遥。川原存落木，楼阁问前朝。烧起林中猎，云封岭外樵。凤皇何日至，馀兴欲相招。
玉华山涧题浮槎亭
作者：施闰章
朝代：明
体裁：七言律诗

抱疴深愧未归身，野鸟山樵暂主宾。绝涧全消松阁暑，碧苔长护石崖春。忽闻清磬知邻寺，细酌寒泉见古人。坐傍藤萝聊解带，僧厨葵藿岂愁贫。
玉女峰
作者：施闰章
朝代：明
体裁：七言绝句

太华飞来立水滨，崖花开落自为春。若逢毛女还相识，应化山中采药人。
玉山寺书壁
作者：施闰章
朝代：明
体裁：五言律诗

山近故园好，年来到亦稀。回峰阴寺阁，深竹静岩扉。沙鸟下庭立，风帆隔浦飞。沃洲亭畔路，坐见白云归。
玉山寺同李龙沙梅渊公
作者：施闰章
朝代：明
体裁：七言律诗

突兀玉山溪水滨，沿溪微路入松筠。回冈客到看云住，深树花留过雨春。莲社风流容载酒，香厨鸟雀解呼人。秋晴判尽登临兴，柏枧麻姑杖策频。
玉山寺得迟字
作者：施闰章
朝代：明
体裁：七言律诗

东皋日夜芳草滋，二月未半已黄鹂。深竹丛中寻旧径，沃州亭畔长新枝。晴溪绿水随山转，阴岫閒云出树迟。好结高斋依白社，峰头吹笛月明时。
玉山新笋歌
作者：施闰章
朝代：明
体裁：古风

双溪云涨玉山头，幽篁碍日阴风秋。山灵夜召雨师集，惊起苍虬倚天立。开崖裂石排崆峒，紫鳞散落飞云中。青冥复起半林雾，锐戟长矛森武库。曈曈日射光气殊，又疑海底生珊瑚。鶱腾作势何夭矫，才迸墙根出树杪。野老山僧惊叹息，干霄会见千寻直。喷薄虽兼雷雨功，扶摇岂恃风云力。当年跨马中林来，尚书都官吟几回。文采风流今未歇，青山岁岁春花开。我爱此君不能去，他日重寻读书处。
玉川门歌
作者：施闰章
朝代：明
体裁：古风

老蛟昨夜崖前吼，百泉迸出雷霆走。玉川雨后多白云，片片从风飞户牖。攀萝扪葛石崔嵬，铁壁千寻掌上开。因岩结屋谁能住，好跨青牛归去来。
玉甑峰
作者：施闰章
朝代：明
体裁：古风

朝从谷口来，夕从天际歇。仄径盘山椒，谽谺豁云窟。广厦受千夫，幽岩蜕仙骨。寒光倒星辰，夜气来溟渤。须臾万岫开，东峰出皎月。户牖何空明，照曜成瑶阙。天鸡中夜啼，烟客时出没。晓看江海间，巨舰炯一发。行田阻谢屐，济胜失仓卒。延目雁山青，坐卧已超越。
玉面狸
作者：施闰章
朝代：明
体裁：五言律诗

汝性贪山果，谁怜委玉盘。擎将绵共软，望与雪争寒。过狡投罗少，伤肥入馔难。从人觅方法，邀客试同餐。
王侍讲子言□□进士出绢索书得一律
作者：施闰章
朝代：明
体裁：七言律诗

石门书札旧相闻，远道含情独有君。东海家声元孝友，南宫文誉复机云。入都喜作连枝会，剖竹行看双剑分。满眼缁尘车马地，十年回首忆论文。
王侍读以诗索耦长画扇兼属和
作者：施闰章
朝代：明
体裁：七言绝句

乡心尝梦旧溪游，朔雁南飞又早秋。纵写敬亭团扇上，何如高卧谢公楼。
王侍读答耦长饷木瓜酬倡至再属和元韵·其一
作者：施闰章
朝代：明
体裁：七言律诗

旧贡宣州土物传，携来还带故山烟。香风似傍兰皋坐，品目元居橘颂前。幽谷华林全不改，旅人词客总应怜。同声托好频投报，肯数何郎赋一篇。
王侍读答耦长饷木瓜酬倡至再属和元韵·其二
作者：施闰章
朝代：明
体裁：七言律诗

乡心遇物重难陈，手植家园忆苦辛。游冶不同芍药赠，驿骚羞比荔枝尘。压来香汗和红粉，杖取灵根掖老人。我意惟将伴书卷，新诗一嗅一回新。
王兰陔奉使江南便道省觐
作者：施闰章
朝代：明
体裁：五言律诗

驿路草芳菲，星轺出帝畿。羡君持节去，却是故乡归。舟楫蟂矶过，江潭子鲚肥。登堂花烂熳，正映老莱衣。
王北墅视学广西
作者：施闰章
朝代：明
体裁：七言律诗

香风八桂旧氤氲，花树冬春浑不分。烽燧久稀从习礼，皋比坐拥一论文。漓江水炤千崖石，独秀峰浮万岭云。荒服无难变邹鲁，使君家学况河汾。
王太常烟客先生作画见寄报以短歌·其一
作者：施闰章
朝代：明
体裁：古风

余寓书先生，初未相识。闻作画后数日臂痛，废搦管，亦见先生耄年特笔矣。
王太常烟客先生作画见寄报以短歌·其二
作者：施闰章
朝代：明
体裁：古风

画家法变宋元后，泼墨纷纷负能手。太常一幅来娄江，意远神閒真罕有。乍看僧巨然，再观痴子久。晴山湿空翠，轻云罥林薮。华顶天台恨未登，见此使我心骞腾。峡里飞流迥积雪，松间细叶垂苍藤。先生甲第旧平津，八龙七叶多闻人。时移身隐岿耆旧，巢许皋夔无等伦。少工书画吐奇气，望古心追争上驷。中年惟作擘窠书，老罢丹青倦人事。谁邀异数苦经营，是岁春秋八十四。前贤折节收后生，手书细作千馀字。昔我视学山之东，梅村为写丈人峰。剩水残山走岳渎，此图气象将无同。侧闻别墅冠吴中，惜哉相望阻相从。转眼梅花照亭榭，何时鼓舵披心胸，但见高堂素障山千重。
王子言简讨频过寺寓不值
作者：施闰章
朝代：明
体裁：五言律诗

上客来何数，虚闻款竹关。苦心存旧好，著意到衰颜。古寺空晨夕，高云自往还。浮生仍物役，斟酌几时閒。
王安又中秋见怀索和
作者：施闰章
朝代：明
体裁：五言律诗

几度怜光满，清宵不共欢。移家成小别，乱世喜粗安。露白三秋桂，寒摧九畹兰。应存故人意，斟酌慎盘餐。
王心斋
作者：施闰章
朝代：明
体裁：古风

在昔王泰州，椎鲁世贱贫。诗书不相识，鱼盐为四邻。一游阙里归，岳立东海滨。目无轩冕贵，心与孔颜亲。春风开讲席，群彦响然臻。时有朱及韩，樵客与陶人。闻声各奋迹，轩腾皆绝尘。野雀化丹凤，一举凌层云。如何缨绂士，老死转逡巡。永愧此三老，高视空八垠。
王恂度以明经自楚入对不更谒一贵人以母老遄归得一诗送之
作者：施闰章
朝代：明
体裁：七言律诗

先朝遗直有闻孙，江汉风流诗卷存。乡梦祗怀三径竹，贵游愁向五侯门。宁亲馔美将鱼脍，送老吟多坐树根。赤壁矶头归棹远，更期何处共清樽。
王恕行宰桐城
作者：施闰章
朝代：明
体裁：七言律诗

谈经东国旧心期，绾绶风流好在兹。耕猎山家供赋税，琴歌部下盛文辞。浮峰花发行春日，皖口云随入郡时。欲识此中遗俗厚，到今朱邑有专祠。
王敬斋宗伯招饮园林
作者：施闰章
朝代：明
体裁：七言律诗

两世官兼八座名，东山不浅谢公情。图书坐对花千树，丝竹都閒鹤一声。卜夜欢筵宽礼数，懒朝词客肯逢迎。朱弦旧忝钟期赏，十载徒增白发生。
王昆良视学岭南予亦有山左之役赋别
作者：施闰章
朝代：明
体裁：七言律诗

枫黄露白重阳节，楚粤轻帆万里开。客里閒看江上月，到时先赋岭头梅。凭陵铜柱青天远，物色明珠合浦来。我向徂徕峰顶望，知君清啸越王台。
王昊庐宫詹晚过有赠
作者：施闰章
朝代：明
体裁：七言律诗

南陌朝朝听玉珂，不辞回辙晚相过。篇章早占风流尽，宦达偏含涕泪多。遥揖安期称弟子，数怀惠远问岩阿。却疑学士钟情甚，我亦闻歌唤奈何。
王春如同年令宁都
作者：施闰章
朝代：明
体裁：七言律诗

近岭梅花照眼初，双江南畔好驱车。蛮陬鞞鼓知方定，山县行歌治有馀。地大人家满岩谷，年登壤赋益军储。金精石室多栖遁，倘肯论文式草庐。
王枚臣安福乱后书至
作者：施闰章
朝代：明
体裁：七言律诗

望断螺川是战场，书来破涕复沾裳。残生丘壑馀衰病，几辈应刘略丧亡。讲肆已随衰草没，戍楼新控大江长。东南羽檄何年定，只有离愁对夕阳。
王生四及归里
作者：施闰章
朝代：明
体裁：七言律诗

离颜惆怅菊花时，重我秋风莼□思。世路漫夸燕市骏，乡心难负鹿门期。碧溪松月明茅屋，青嶂麻姑压槿篱。旧业生涯余万卷，敝裘羸马复何为。
王给谏招集祝氏园林
作者：施闰章
朝代：明
体裁：古风

一春无日无风沙，昨宵微雨今朝霞。城南窈窕好园馆，携壶并辔来看花。白昼阴阴杨柳绿，梓泽兰亭丛一曲。孤屿回溪面草堂，攒云叠石成书屋。就中缥缈飞丹楼，帘捲西峰在上头。主人况是王给事，相将直作辋川游。去年与客同登台，今日追欢取次来。狂思白鹿骋五岳，老忆青山倒一杯。四坐高谈不得住，尊酒才酣春欲暮。多少游鱼唼落花，行吟细绕池边树。
王考功西樵户部阮亭先枉寓舍
作者：施闰章
朝代：明
体裁：五言律诗

倦客荆扉掩，同心二妙来。论文堪日落，执手各颜开。岁月东方米，风沙郭隗台。谁知郎署地，今有绝群才。
王舍人丁员外书至
作者：施闰章
朝代：明
体裁：七言律诗

比岁长安一字无，真贪散发卧菰芦。青云何意收知己，白首相思问老夫。扬马文章归省署，渔樵风雪自江湖。殷勤莫说弹冠事，借壑藏舟未是愚。
王良辅令零陵
作者：施闰章
朝代：明
体裁：五言律诗

正喜论诗好，春山远送行。九嶷攒翠嶂，万石拥孤城。境接舂陵古，心含钴鉧清。东风花烂熳，遮莫动离情。
王若士赴建昌郡幕
作者：施闰章
朝代：明
体裁：五言律诗

薄游随雀舫，去住总江乡。书借官斋读，贫从客路长。五峰秋正好，三谷雨新凉。肯问旴江学，还馀旧讲堂。
王藉茅宅同杨犹龙张谯明晚坐
作者：施闰章
朝代：明
体裁：五言律诗

并马过从数，情深尊酒亲。开轩迟好月，摘果为嘉宾。艺苑悲歌日，金门澹荡人。不愁分手迫，相隔止西邻。
王谷子孝廉下第归漳州
作者：施闰章
朝代：明
体裁：古风

仲夏集嘉客，清醑各盈觞。握手发啸歌，登楼望八荒。谁云苦炎节，朔风凉衣裳。游子逝怀归，南顾天一方。天南阻且遐，鲸鲵乱纵横。城郭多战垒，萧条悲故乡。念子骨肉亲，勿辞征路长。大海有明珠，皎皎日月光。被褐良慷慨，踟蹰心内伤。
王郎行酬王梅士并简诸子
作者：施闰章
朝代：明
体裁：古风

杜陵醉后歌王郎，拔剑砍地何激昂。千年相望有我辈，短歌一曲为君长。君勿言穷愁著书老，君勿羡游侠少年场。丈夫磊块少知己，挥毫白眼看扶桑。黄山三十六峰峰秀绝，倒挂青霞吐日月。五月六月百花开，纷红駴绿无时歇。王郎直入烟岚窟，饱餐石髓脱凡骨。惊魂濯魄清思发，片言只语皆突兀。我从敬亭来，却望黄山空徘徊。轩辕拍手向我笑，尔自龌龊非仙才。眼前幸有二三子，握手倾尊怀抱开。汪子典刑老无敌，吴子秀逸清尘埃。饶子手口尽丘壑，江子兄弟森风雷。王郎屡空倍憔悴，素心相视无嫌猜。我歌王郎行，王郎歌莫哀。要使黄山倒坠作平地，吾侪不朽留姓字。
王阮亭侍读生日
作者：施闰章
朝代：明
体裁：七言律诗

石鳞堕地元秋闰，今日平秋又闰年。词客名成多弟子，宫人口熟半诗篇。联镳屡踏金台畔，弭节曾题剑阁前。手挍残篇身好健，开樽早近菊花筵。
王阮亭宋牧仲谢方山诸公偶集寓斋适高侍郎念东先生至即席见赠口号漫和纪兴·其一
作者：施闰章
朝代：明
体裁：七言绝句

陋巷何当驻两骖，却怜嵇阮共清谈。先生自带一壶酒，不待倾杯已半酣。
王阮亭宋牧仲谢方山诸公偶集寓斋适高侍郎念东先生至即席见赠口号漫和纪兴·其二
作者：施闰章
朝代：明
体裁：七言绝句

盘中惟有露葵羹，惭被高贤说大烹。冲口诗成杯在手，清欢那复问侯鲭。
王阮亭抱琴图
作者：施闰章
朝代：明
体裁：七言绝句

洗桐洁癖倪高士，抱琴不鼓陶渊明。谁知流水高山操，却是君家指上声。
王阮亭雨中见过
作者：施闰章
朝代：明
体裁：五言律诗

世路尘中过，交期物外亲。湿云回入幔，连雨故留人。篇翰供閒事，关山驱客身。知音相藉在，还往敢辞频。
珠泉
作者：施闰章
朝代：明
体裁：古风

亭榭何晻暧，倚槛临潺湲。穴鱼游暖日，庭柯含碧烟。微响泻哀玉，清流膏渚田。心怀濠上赏，目谢区中缘。昌黎昔来牧，游咏胡不传。
琴溪
作者：施闰章
朝代：明
体裁：古风

丹巘临清溪，飞梁冠残雾。古有驭风人，跨鲤骋高步。腾身得所归，灭迹不回顾。纤鳞荡春波，幽光耀寒树。婵媛女萝深，迷离仙隐处。逝矣圣者怀，乐哉濠叟趣。道傍者谁子，矫首有馀慕。
瓦上儿
作者：施闰章
朝代：明
体裁：古风

健儿如鸟生双翅，飞腾屋瓦等平地。漫漫长夜夜凭陵，挟弹乘墉恣虎视。短刀长箭胆气雄，啸侣鸣俦风雨至。明灯倒箧迅须臾，稛载临行复飞骑。尔曹岂果迫饥寒，剽掠椎埋矜故智。群行剑戟声相磨，街头击柝故鸣锣。豪门健仆或格斗，儒官拱手看搜罗。衣被新从质库出，一时将去寒则那。语卿饱飏休酣歌，赵张执法汝奈何。噫嘻，赵张再出当奈何，圣朝解网恩波多。
瓯城客舍在华盖山下
作者：施闰章
朝代：明
体裁：五言律诗

香林华盖下，僧卧竹房清。地枕青牛坞，亭看白鹿城。暮云来海色，凉雨送经声。乡思如潮汐，无端日夜生。
瓶中牡丹
作者：施闰章
朝代：明
体裁：五言绝句

花开游子发，短鬓已斑白。含情凭一枝，留伴孤舟客。
甓湖答梁公狄
作者：施闰章
朝代：明
体裁：七言律诗

千里寻君逢卧病，杖藜还肯为开门。浮家不厌沧洲僻，抱膝谁知故老存。白发啸歌含涕泪，残尊风雨自寒温。扁舟岁晚归人急，信宿何年湖上村。
甘林游宴作
作者：施闰章
朝代：明
体裁：古风

潇江水抱山城流，奇树青青金凤洲。我逢好友即开愁，渡江野坐随沙鸥。沈沈翠幕暗天地，离离萍实堆林丘。黄衣仙人好颜色，笑我多忧将白头。鹿皮藉草倾清醑，挥杯急劝如风雨。洲上木奴那作计，橘中棋局今何许。酒罢烟寒香在衣，村醪重酌莫相违。千秋不忘此今夕，明月随舟送客归。
生日客宴诗
作者：施闰章
朝代：明
体裁：古风

庶类皆吾徒，好生帝所与。锋刃更相寻，杀机簇鼎俎。一筵殄群命，所甘能几许。口腹成江河，横流不可禦。割鲜日狼藉，欢娱变辛楚。味多礼数烦，伛偻疲客主。何如真率会，高谈送芳醑。五簋与三养，俭德有成矩。我久戒特杀，宾至时一举。蔬茗佐肴核，随兴命歌舞。及我所生日，劬劳念父母。蚤孤养不逮，摧心泪如雨。吾既爱吾生，彼讵甘就釜。临缚争哀鸣，札札相告语。未死神已泣，斯言触肺腑。宁敢佞浮屠，饕餮怜尽取。蘋藻荐神明，至敬非簋簠。百拜告宾筵，同心勿我吐。
田家歌
作者：施闰章
朝代：明
体裁：古风

雨后平芜碧玉盘，青青禾黍露华漙。烟开日射东山见，芙蓉秀出层云端。得水山田稻花好，绿蓑老翁含笑看。自言昨日府吏至，卖丝已了官家事。身无馀帛仓有粟，妻儿忍冻意亦足。
田家雨夜
作者：施闰章
朝代：明
体裁：五言绝句

荒村听雨客，一夜百年心。为问前陂水，新添几尺深。
田芳伯同余南旋至淮上别
作者：施闰章
朝代：明
体裁：五言律诗

千里同袍子，分为行路人。乡书断京国，旅食老风尘。身在妻孥哭，途穷僮仆嗔。君过漂母庙，拜手荐江蘋。
田间漫成
作者：施闰章
朝代：明
体裁：七言律诗

岁岁田租倚俸钱，去官何计复留田。长惭谷口躬耕处，空忆天台采药年。性懒干人疏简牍，题因存友恕诗篇。豆畦瓜架秋阴外，倚杖还听过雨泉。
甲寅岁立冬小雪皆雷
作者：施闰章
朝代：明
体裁：五言律诗

节序羲和错，频惊十月雷。蛟龙不肯蛰，花树乱催开。天意寒暄换，人间钲鼓哀。横流看满眼，溪涨过山来。
甲辰午日临江连雨寒甚
作者：施闰章
朝代：明
体裁：七言律诗

竞渡由来易感人，今年艇子静江津。且将歌舞娱尊酒，何似楼船接众宾。荷叶翩翻风入坐，葵花欹侧雨伤神。冯阑日暮添寒色，五月披裘未是贫。
画松歌为梅瞿山作
作者：施闰章
朝代：明
体裁：古风

梅郎为我画松索我歌，古来画松歌已多。对君目駴奈君何，但见修鳞巨鬣盘拿绝壑凌嵯峨。咆哮腾虎豹，怒掣奔鼋鼍。一株突裂馀霜柯。神猿健鹄不得上，空中壁立搴藤萝。高枝猎猎翻风去，白日寒山愁欲暮。斸药长镵客有无，前峰木末横烟雾。同时画手老秃翁，往往挥毫共奇趣。世人不向黄山游，眼中那识真松树。请君酌酒且论诗，休遣人间唤画师，梅郎掉头濡墨称不疲。公孙大娘舞剑器，朱亥壮士挥铁椎。丈夫豪气亦如此，何妨纵笔走蛟螭，大笑山巅与水涯。
画溪含清阁用韵
作者：施闰章
朝代：明
体裁：七言律诗

夕阳佳处树冥冥，返棹重寻水面亭。无恙波光长入画，含情山色为谁青。繁阴未歇三春草，隔岸遥开九叠屏。大历词人传旧里，迷离烟火问前汀。
留别南陵屈明府君赐
作者：施闰章
朝代：明
体裁：七言律诗

频年书到宛陵城，良会疏梅带雪清。客病多惭投辖饮，官烦偏重絷驹情。论才物色空逢掖，得算安居过甲兵。雨后试听春谷水，潺湲时送夜琴声。
留别同馆诸公时奉命试洛中
作者：施闰章
朝代：明
体裁：古风

星言涉河甸，秣马出帝城。暑荷尚馀华，秋菊将含英。凉风起高树，寒蝉时一鸣。驰策无辍轨，扬镳罕废声。祗役畏简书，伫立怀友生。猗我同怀子，联翩集承明。觞咏竞响答，谈辩飞纵横。黾勉相咨度，可否出中诚。发为金石奏，合为胶漆并。判袂虽不远，往来寒燠更。兔苑与虎观，绝藻称东京。文章亦大业，贤哲争令名。安能得多士，济济维国桢。敢诵皇华什，弥伤杕杜情。
留别吴济南泰岩
作者：施闰章
朝代：明
体裁：七言律诗

春城弱柳正芳菲，岳色晴开送客归。驻马一樽当落日，使君双泪忽沾衣。浮沈天地谋身拙，漂转亲朋见面稀。相顾驱驰犹未老，乡心莫问故山薇。
留别尹昭州蓂阶
作者：施闰章
朝代：明
体裁：七言律诗

昭江白石水溅溅，太守风流清且贤。天绘楼前留夜月，龙门驿畔剩寒烟。贪看好句添尊酒，苦念贫交损俸钱。明日苍梧怅分手，又乘孤棹下长川。
留别张篑山学士
作者：施闰章
朝代：明
体裁：七言律诗

谁识金门大隐人，共看眼底一浮云。西江尚忆螺川会，北阙重惊龙剑分。得路皋夔应自爱，归田猿鹤旧为群。兰舟竹寺秋光远，何处青山不忆君。
留别徐符嵎臬使
作者：施闰章
朝代：明
体裁：古风

燕台射策时，与子同陋巷。晨昏屡叩门，索酒竭邻酿。联袂捷南宫，时艰资倜傥。王师方入粤，特简俾司饷。三年冒矢石，侧身饱炎瘴。辟地始到官，疮痍非一状。奉使予南征，入觐子北向。上下各孤舟，风帆不相傍。到今臬东藩，把臂喜无恙。同志绝然疑，感旧叙少壮。法严多大狱，谁肯问无妄。宽和干国宪，刻急丛物谤。惨澹慎平反，谳成怀馀怆。有时厌丹笔，举杯眺青嶂。闻我归故园，惜别独惆怅。野性习沙鸥，五湖将浩荡。感兹意拳拳，含情辞祖帐。
留别施元引学博
作者：施闰章
朝代：明
体裁：五言律诗

青毡偏好客，白雪更知音。竹叶时相饷，桃花日共寻。晴山开木末，驯鹿卧庭阴。良会难为别，沧江去路深。
留别王莪怀兼寄旧游诸公
作者：施闰章
朝代：明
体裁：七言律诗

日日山堂绕翠微，更寻僧寺坐忘归。浮名早信林栖好，畏路还疑市隐非。烽火经时拚酒盏，梅花破蕊傍郊扉。相看亲旧俱亡恙，莫厌丘中薜荔衣。
留别越中诸子
作者：施闰章
朝代：明
体裁：古风

我昔游会稽，息驾琅琊山。宾从共翱翔，长啸浮云间。兴文欢受简，临水骈芳筵。朱李泛南皮，清夜会西园。良宴宛昨日，驰晖凋壮颜。涉江枉相存，群彦何翩翩。尊酒欢未毕，良时苦不閒。聊和弦歌曲，结臆不能宣。子为潜波鳞，我作冲飙翰。勖哉璠玙美，扬芬垂简编。
留别郭生洲同年
作者：施闰章
朝代：明
体裁：五言律诗

缓发待行客，情多难具论。对眠移木榻，临别强金尊。霜栈寒驱马，江船夜听猿。心知征路远，未敢说销魂。
留别金长真宪副
作者：施闰章
朝代：明
体裁：七言律诗

青溪绿酒好相将，笛步风微水榭凉。苦忆论文坐官阁，重堪分手别河梁。艨艟衔尾江鸥警，堠火连天客路长。此去蓟门秋色早，离情还逐雁南翔。
留别黎左严学使
作者：施闰章
朝代：明
体裁：五言律诗

归兴沧波外，唯君系别情。文章成弃物，身世得无生。杖蹑嵩丘远，家临江水清。蓼洲秋月夜，长忆此同行。
留汪发若同年夜宿官阁
作者：施闰章
朝代：明
体裁：五言律诗

离索成吾老，殷勤尽此觞。明朝又分手，今夜各思乡。官阁寒梅发，江帆别路长。几时重剪烛，烂醉复连床。
病中忆卜葬处口占
作者：施闰章
朝代：明
体裁：七言绝句

生前叔父细商量，山似梅花谷可藏。但得幽魂相接近，年年麦饭野花香。
病中次方邺见寄
作者：施闰章
朝代：明
体裁：七言律诗

民安冠盖逐时新，清秩何由被老臣。词赋从来同郑卫，干戈犹复动滇闽。挍书才力看华发，伏枕生涯旷紫宸。遥忆溪山输稳坐，藤阴石畔好垂纶。
病中程幼洪翰林季天中给谏各枉馈问
作者：施闰章
朝代：明
体裁：古风

一官郁郁暗成疾，他人炙手吾抱膝。长安车马岂不多，闭门独坐空悲歌。已愁僮仆尽饥色，那更参苓充饮食。今朝病起忆鲥鱼，食指蠕动不可得。秘书知我有所思，为求嘉馔开心脾。买得银鳞箸未下，冰盘移赠及朝炊。同心复有季黄门，越陌相存如弟昆。江阴子鲚来千里，兰陵美酒分一尊。病夫匕箸犹未健，感此意气加盘飧。吾岂小人怀口腹，朋友胶漆古所敦。况有新诗疗饥渴，吾侯之鲭何足论。
病中答博问亭
作者：施闰章
朝代：明
体裁：七言绝句

长眠一月竟沉沦，肠断亲交问省频。欲报主恩心未死，九原今有再生人。
病中答问亭善长见示次韵
作者：施闰章
朝代：明
体裁：七言律诗

秋声昨夜到阶除，药臼茶铛独晏如。问讯数回穷巷客，疏慵从委半床书。身依北阙经旬卧，心忆青溪梦夜渔。远枉瑶华当七发，一庭新月怅离居。
病儿词
作者：施闰章
朝代：明
体裁：乐府曲辞

夜不得解身上襦，昼不得织机中丝。问尔怀中儿，娇啼一何悲。君家门户单，儿女难。剪我匹练，市药一丸。娇儿泣咽旋复吐，中宵索母啮枯乳。乌啼哑哑，天黑莫雨。医当从何来，门外水深三尺许。
登会稽郡阁
作者：施闰章
朝代：明
体裁：五言律诗

郡阁倚崔嵬，千重黛色开。山留神禹穴，地拥越王台。挂海孤虹远，横云列岫来。坐看生羽翼，飞梦到天台。
登偃师城怀古
作者：施闰章
朝代：明
体裁：七言律诗

伊洛波寒渐作霜，嵩山入望倚天长。吹箫庙古存缑岭，叩马村传自首阳。辅嗣断碑秋草没，田横高冢暮云黄。可怜周武休兵地，乱后空城半白杨。
登华顶
作者：施闰章
朝代：明
体裁：七言律诗

丹台侧磴少人行，莽莽群山合太清。江海远浮双练窄，云霞重压赤城平。九天鸾鹤飞难到，一寸松篁冻不生。晓雾漫须遮老眼，蓬莱看日旧分明。
登历城县学高楼
作者：施闰章
朝代：明
体裁：古风

海内昔全盛，历下多钜公。华泉高唱发，沧溟著作雄。殷许相羽翼，倡和成宗工。萧条近百载，零落如飞蓬。图史付兵革，茂草沦鼓钟。攘攘游侠儿，白眼羞章逢。有美二三子，拮据守雕虫。裋褐揖长吏，青毡无宿舂。儒冠不复辨，斯文竟鸿濛。补苴备俎豆，缔构及学宫。凭高骋予目，叠巘何巃嵷。霜严凋古柏，飙急响枯桐。惟馀华不注，万古青芙蓉。尼山亦孔迩，孰使吾道东。劳歌聊见志，寄言云中鸿。
登吴兴岘山饮洼樽亭
作者：施闰章
朝代：明
体裁：古风

云岫近郊坰，幽赏足娱客。延目已千里，陟岩才百尺。惟携步兵酒，无烦康乐屐。亭阴俯石樽，林表想瑶席。古人各尽欢，一去皆陈迹。烟开震泽明，雨集菰城白。且复永今朝，毋为叹行役。
登吴城僧阁
作者：施闰章
朝代：明
体裁：七言绝句

江畔停舟坐不回，精庐小阁向湖开。匡山五老曾相识，为送閒云一片来。
登喝水崖
作者：施闰章
朝代：明
体裁：古风

叠壁何崚嶒，赤峡露石背。崖交古木深，洞与流泉对。龙湫忽回转，灵迹走茫昧。曲磴度岩扃，孤亭豁杳霭。仰看绝顶峰，平视沧海外。兴惬已忘言，况与支公会。石鼓声逢逢，天风吹万籁。我心如片云，悠悠复何在。
登四照楼有怀子翔阮怀诸旧游
作者：施闰章
朝代：明
体裁：七言律诗

春风忆昔桃初开，倚槛同人共举杯。雅会当年连上巳，清歌几曲临高台。江天渺渺浮云去，荷芰青青白鹭来。七十二泉流不断，为余愁思一萦洄。
登太室中峰
作者：施闰章
朝代：明

壮士贪名山，如海吞百川。东游卧日观，羲和亲比肩。南使经衡岳，雾雨怅迁延。近思太华顶，远梦昆仑巅。嵩高在眉睫，振策穷攀缘。诘曲蛇径缅，幽阴熊馆穿。冉冉极天际，举头触星躔。宅中环四岳，一气何盘旋。风雨郁交会，蛟龙走连蜷。树杪忽横练，坐见黄河悬。窈窕捣衣石，凄清玉池泉。引领眺箕颍，巢许方陶然。辛苦茂陵客，坛畤飞荒烟。有为终灭没，瑶玉空雕镌。帝休昧珍木，石室閟谁传。长怜肉食者，虚无求偓佺。
登太室中峰
作者：施闰章
朝代：明
体裁：古风

壮士贪名山，如海吞百川。东游卧石观，羲和亲比肩。南使经衡岳，雾雨怅迁延。近思太华顶，远梦昆崙巅。嵩高在眉睫，振策穷攀缘。诘曲蛇径缅，幽阴熊馆穿。冉冉极天际，举头触星躔。宅中环四岳，一气何盘旋。风雨郁交会，蛟龙走连蜷。树杪忽横练，坐见黄河悬。窈窕捣衣石，凄清玉池泉。引领眺箕颍，巢许方陶然。辛苦茂陵客，坛畤飞荒烟。有为终灭没，瑶玉空雕镌。帝休昧珍木，石室閟谁传。长怜肉食者，虚无求偓佺。
登孤屿江心寺
作者：施闰章
朝代：明
体裁：五言律诗

凌虚双塔涌，破浪一洲閒。蜃市林峦上，潮音钟磬间。篇章传谢孟，鼓角旧江山。正气祠仍在，哀歌向夕还。
登岱
作者：施闰章
朝代：明

日观晴光傍午开，茫茫东见海为杯。九州积气峰前合，万里浮云杖底来。邹鲁山灵真莽荡，吴阊练影漫徘徊。昆仑不到终遗憾，欲驾苍龙首重回。
登岱·其一
作者：施闰章
朝代：明
体裁：七言律诗

岱宗万仞气苍苍，杖策寻巅尽八荒。列岫儿孙争拱立，诸天旌节郁相望。丹霞白雾分阴霁，玉简金函入混茫。欲小神州重极目，丈人峰畔一搴裳。
登岱·其三
作者：施闰章
朝代：明
体裁：七言律诗

群仙冉冉下青峰，回合虚无紫气重。日出天门当汉畤，云深御帐失秦松。双崖石裂惊龙斗，四月桃开积雪封。辇道荒芜民力尽，相如禅草且从容。
登岱·其二
作者：施闰章
朝代：明
体裁：七言律诗

夕岚夜雨万山迷，忽有天鸡阊阖啼。帝许登临开日月，人从指顾走虹霓。扶桑灼烁沧溟畔，太华微茫碣石西。七十二君空驻跸，何如筇杖遍丹梯。
登岱·其四
作者：施闰章
朝代：明
体裁：七言律诗

日观晴光傍午开，茫茫东见海为杯。九州积气峰前合，万里浮云杖底来。邹鲁山灵真莽荡，吴阊练影漫徘徊。昆崙不到终遗憾，欲驾苍龙首重回。
登州
作者：施闰章
朝代：明
体裁：五言律诗

郡僻沧洲外，城孤绝岛边。乱云时结蜃，六月未闻蝉。水气垂天阔，涛声裂地穿。乘槎问牛女，消息转茫然。
登州迟朱山辉副使不至
作者：施闰章
朝代：明
体裁：七言律诗

使君建节临关塞，却喜东方千骑来。坐拥珊瑚连枕席，行看鲛蜃自楼台。人间苦厌风尘暗，海上偏令怀抱开。迟尔衔杯同作赋，子瞻祠畔独徘徊。
登幕山同左稚姜
作者：施闰章
朝代：明
体裁：五言律诗

春送登临眼，山留战伐名。寺门衔极浦，杯底见孤城。世定英雄伏，林閒麋鹿行。凭君询旧垒，指点暮云平。
登张秋戊己山
作者：施闰章
朝代：明
体裁：五言律诗

渚岸一峰出，林端万木齐。荒台临埤堄，古庙锁蒿藜。地阔河流细，天长岱岳低。夕阳催客下，野水乱东西。
登惠山第一峰
作者：施闰章
朝代：明
体裁：古风

清泉洗百虑，渴饮倾百斗。野兴出人间，晨兴蹑龙首。始至宿云多，解駮朝曦后。茫茫震泽寒，空明荡高厚。三屿若列眉，九峰近连肘。客言新霁时，卷石辨虎阜。巨浸雄东南，涵滋万林薮。俛仰人代促，延陵复何有。灵境伫幽栖，惄焉喟奔走。
登文选楼
作者：施闰章
朝代：明
体裁：古风

游目憩精庐，陟阁复清迥。绮疏鸟雀喧，层轩松桧冷。白云缅逶迤，隔江瞩峰影。哲胤薄黄屋，篇章性所秉。欣赏集群彦，朝宴达夕永。创获矜校雠，散籍归匠郢。梁社久丘墟，隋宫馀旧井。废兴更代谢，丹楼复华整。斯人既已邈，望古还引领。横流贱毫素，兰茝杂萍梗。眇眇千春怀，泪下如脩绠。
登新喻城
作者：施闰章
朝代：明
体裁：五言律诗

细橘垂金粟，澄江抱玉环。登临当暮景，城郭枕空山。堞短虎频入，沙寒鸿未还。天高谁借问，人事日摧颜。
登普德寺后山
作者：施闰章
朝代：明
体裁：古风

精庐兴不尽，穿竹蹑崇岭。近扼凤山吭，远抚钟岳顶。龙蟠自形胜，王气久凋陨。三山没尘埃，六朝迅俄顷。巍刹象天阙，浮屠亏日影。石城何逶迤，江流逝方永。虚无指鹭洲，烟霭失渔艇。朔风万里来，亭午衣裳冷。达生齐彭殇，遁迹企箕颍。城郭百万家，攘攘几人静。
登歌风台
作者：施闰章
朝代：明
体裁：七言律诗

雄略其如隆准何，高台凭眺客来过。云山芒砀秋风起，鸡犬新丰夕照多。天下至今思猛士，眼中依旧剩黄河。休轻垓下歌非匹，双泪兴亡总逝波。
登江夏洪山寺塔
作者：施闰章
朝代：明
体裁：五言律诗

峰头开古寺，塔下俯浮云。山势龟蛇斗，江流沔汉分。柳荒陶侃庙，风竞伏波军。南望湖光白，鸿归度夕曛。
登汴城官阁客指嵩山数峰隐约可见因怀王阮亭祭酒宋牧仲比部
作者：施闰章
朝代：明
体裁：五言律诗

晨光敞高阁，风槛散烟霏。河甸澄空霁，嵩丘辨翠微。霞明看不远，云白认疑非。忽忆同心客，凭栏携手稀。
登清凉山歌
作者：施闰章
朝代：明
体裁：古风

半生自向名山趣，解组中年称情愫。北游嵩少南武夷，一枝撑空破烟雾。世乱馀年仍薄游，剩水残山思坦步。无端一月坐秦淮，领客终朝汗如雨。篮舆忽舁石头东，新竹微风散巾屦。到来不信是城中，突见匡庐峰下路。龙蟠虎踞何纵横，邃壑层山莽回互。翠微亭废翠微深，江色天风曳遥素。岩阿古寺自疏钟，旧是陈宫避暑处。六朝胜事总荒烟，三山寒影如浮鹭。岩栖川观多幽人，望古联翩足佳句。昭明台在马蹄多，玉局碑沉春草暮。一拂祠西峙讲堂，风雨时闻鬼神聚。僧开高阁并危巢，云挂长松疑瀑布。愚山老人作客便当此中住，不然自捲残书径归去。闻说秋冬枫叶春桃花，倘得重来定看十里江城尽红树。
登玉华山顶
作者：施闰章
朝代：明
体裁：七言律诗

翠柏戎戎挂夕曛，振衣江色岭头分。顾山明灭数峰雨，蜀口青冥几树云。画壁荒祠阴惨淡，出城孤塔暮氤氲。从传绝顶馀仙迹，缥缈何年鸾鹤群。
登玉峰顶兼怀徐立斋侍郎
作者：施闰章
朝代：明
体裁：七言律诗

玉峰皎皎照人明，散带松风绝顶行。远树暗连乌目岭，夕阳遥指阖闾城。河流古道千年改，云气西岩一线生。矫首忽惊离思切，还从直北望神京。
登白鹭洲阁是前贤讲学处
作者：施闰章
朝代：明
体裁：七言律诗

曲槛层栏白昼阴，凭高望远百年心。压江城郭山光碧，破浪帆樯云气深。旧蚀残碑犹卧藓，新栽佳树渐成林。鹅湖鹿洞寻常事，不信风流限古今。
登署中台有感
作者：施闰章
朝代：明
体裁：七言律诗

高台巀嶪出城根，秋尽登临落日昏。朔气倒翻沧海动，浮云不见泰山尊。心伤词赋徒多病，梦想田园未敢言。剩有衙斋栽菊满，醉来长啸倚东轩。
登老人峰
作者：施闰章
朝代：明
体裁：古风

观化百代后，独立万古前。时时岚雾里，濯濯冰雪颜。俯首见白云，举首见青莲。轩后既冥邈，药鼎空闻传。竦身蹑峰顶，把袂亲拍肩。欲语若凝睇，夕阳在前山。为问容成子，螭驾何时还。
登莲华峰顶
作者：施闰章
朝代：明
体裁：五言律诗

绝顶看谁到，凭陵一老夫。路皆穿石腹，人已坐花柎。片日斜飞动，群峰半有无。称心风细细，垂手接天都。
登赤城
作者：施闰章
朝代：明
体裁：古风

灵域非遐壤，丹楼耸天造。木末出层标，云归展众妙。玲珑初景明，烂熳夕阳照。纡磴窥窅冥，飞策俯寒峭。玉洞虚无人，延目肆孤啸。餐霞蕴奇赏，采隐企高蹈。逝将物外踪，汗漫穷仙峤。
登超然台
作者：施闰章
朝代：明
体裁：古风

昔读东坡记，梦憩超然台。梦中灵迹多灭没，乘风惝恍心徘徊。岂知蹑屐十年后，故人天末同衔杯。晓烟漠漠天欲雨，城头秀色为余开。浮云一洗万峰出，缥缈如凫海上来。俯看苑囿杂丘壑，欲寻杞菊穿蒿莱。风流太守丹青在，掀髯极目真悠哉。逍遥之游亦如此，何必求仙去不回。君不见秦皇空恋琅琊台，断碑剥落成飞埃，千秋辇道埋荒苔。
登钤山
作者：施闰章
朝代：明
体裁：五言律诗

行役且登临，长桥倚碧岑。问泉寻旧井，驱马歇高林。城郭江云合，亭台野蔓深。数株松柏古，已受斧斤侵。
登青州云门山
作者：施闰章
朝代：明
体裁：五言律诗

奔峭真无路，青荧忽有门。断岩穿日驭，幽洞伏云根。西北岚光接，东南海气吞。凭虚叩阊阖，吾醉已忘言。
白下赠何荪云
作者：施闰章
朝代：明
体裁：七言律诗

沧海尘生未白头，石城耆旧自风流。多时门阀推平叔，溷迹行藏且伯休。二酉书移亭阁满，六朝山好杖藜游。传家象纬称能事，甘石输君定几筹。
白乐天有吾年五十七诗尤展成又广为五十八余适当是岁因和之
作者：施闰章
朝代：明
体裁：古风

吾年五十八，出游月在午。回忆我生初，衰门方薄祜。只影悲鲜民，蓼虫习蓼苦。仰屋与向壁，心口自相语。夙好惟诗书，无心问庾釜。白眼睨青天，空手思撑补。终安野老愚，难竞众女妩。肉食忝半生，涧石行当煮。如何甫清暇，杲日忽阴雨。安坐少弦歌，澒洞多钲鼓。乐郊成战场，祸山福如羽。生民复何辜，百万饱貔虎。中宵或涕泪，实耻同儿女。杖策还出门，局蹐愁索处。南憩石头城，东寻笠泽浦。灵境恣幽怀，登涉忘炎暑。向禽良独难，稷契徒自许。游宴恋友生，内顾伤羁旅。烽火淹岁年，醉乡迷国土。何当坐虎丘，看月当三五。
白云峰
作者：施闰章
朝代：明
体裁：七言绝句

曲尽难穷溪水源，灵峰一折抱云根。莫言山外即人境，鸡犬桃花别一村。
白子常归江宁
作者：施闰章
朝代：明
体裁：七言律诗

良会翻成握手悲，凉风初发送归时。耽閒自爱游山赋，衔恤来徵有道碑。独卧精庐邀月夜，穷交两世感心期。五侯门外多车马，何似青溪把钓丝。
白少谷令故城是东谷尚书之子
作者：施闰章
朝代：明
体裁：七言律诗

门望先朝谁复过，相逢燕市一高歌。酒尊彭泽閒心寄，诗卷香山旧日多。捧檄地元分渤海，濯缨官好就清河。澹台故里闻犹在，人士风流定若何。
白岳香炉峰
作者：施闰章
朝代：明
体裁：七言律诗

突兀炉峰千仞立，东西钟鼓郁相望。苍烟不断碧天接，真气犹存瑶草香。夜雨冥冥见灯火，晴云袅袅湿衣裳。石坛仙灶今何在，绝壁孤峦思渺茫。
白松
作者：施闰章
朝代：明
体裁：五言律诗

仙宫传古木，拔地干还分。不受春风力，常栖海鹤群。四时浑带雪，千尺自孤云。遥问嵩阳柏，同心应许君。
白石村
作者：施闰章
朝代：明
体裁：五言律诗

谢守经行处，村墟白石传。山田滋曲涧，玉甑出青天。屋过烽烟在，人奔虎穴全。却留藜杖客，重醉菊花筵。
白雀寺
作者：施闰章
朝代：明
体裁：古风

轻舫闻疏钟，古寺尚松际。青松夹道二三里，琳宫绀宇相亏蔽。丹青四壁烟雾开，阴崖忽裂天为摧。寒空喷雪瀑崩屋，蓬壶仙客云车来。人间几见成沧海，米苏残碣生光彩。白雀孤飞去不还，梁朝老树今犹在。流泉九曲何泠泠，寺后危亭接窅冥。万顷寒烟太湖白，半规山影洞庭青。我欲携铛煮明月，听演三乘疗饥渴。至人大道不可说，踟蹰还与老僧别。
白鱼潭寻张桐君及其兄木弟南士
作者：施闰章
朝代：明
体裁：五言律诗

潭上高人宅，藤萝阴覆墙。就凉从席地，临水复移觞。信宿欢难尽，穷愁懒不妨。瓠鱼怜极小，滋味喜初尝。
白鱼潭访张雏隐
作者：施闰章
朝代：明
体裁：五言律诗

鼓枻十年隔，高楼一水涯。灌园成豹隐，比舍尽渔家。榻短图书积，风香菱芡花。梅山青在眼，兴到复乘槎。
白鹭书院
作者：施闰章
朝代：明
体裁：五言律诗

螺川依郡郭，秀绝此芳洲。楼阁欢高会，衣冠想昔游。雨来山势动，江暝树声秋。弦诵千年地，茫茫剩野鸥。
白鹭洲即席送陆丽京游端江
作者：施闰章
朝代：明
体裁：七言律诗

湖上篇章旧出群，江楼高会俯浮云。沙明远浦尊前见，日落青峰树里分。多病风烟重把臂，临岐宾客细论文。崧台知共螺江月，对酒那能不忆君。
白鹰
作者：施闰章
朝代：明
体裁：七言律诗

安西鸷鸟自空群，素翮擎天迥决云。色借霜威骄不下，影翻雪片望难分。双鞲怒掣随边使，八骏争飞傍圣君。会见草间狐兔尽，殿前白鹘号将军。
白龙潭上桃花源作
作者：施闰章
朝代：明

黄山峰壑几千曲，客游先就桃源宿。杖底殷殷雷绕身，楼头汹汹涛崩屋。清梦全醒风雨声，深林匹练中宵明。晓起白龙掉长尾，四山飞瀑来喧争。怪石礌砢排盾戟，寒潭冰雪澄空碧。隔溪古寺断疏钟，偃木垂藤缠绝壁。匡庐三叠天下稀，嵩岳九龙称神奇。何如此地独兼并，咫尺众壑蟠蛟螭。复磴丛篁白日暝，还溯药铫寻丹井。轰磕不闻人叫呼，倚杖空亭发深省。问君莲花庵在无，连朝细雨山模糊。屋角一圭破云影，青鸾舞处看天都。药谷仙源难具陈，琪花紫翠秋为春。凭君传语武陵客，笑杀桃源洞里人。
白龙潭上桃花源作
作者：施闰章
朝代：明
体裁：古风

黄山峰壑几千曲，客游先就桃源宿。杖底殷殷雷绕身，楼头汹汹涛崩屋。清梦全醒风雨声，深林匹练中宵明。晓起白龙掉长尾，四山飞瀑来喧争。怪石礧砢排盾戟，寒潭冰雪澄空碧。隔溪古寺断疏钟，偃木垂藤缠绝壁。匡庐三叠天下稀，嵩岳九龙称神奇。何如此地独兼并，咫尺众壑蟠蛟螭。复磴丛篁白日暝，还溯药铫寻丹井。轰磕不闻人叫呼，倚杖空亭发深省。问君莲花庵在无，连朝细雨山模糊。屋角一圭破云影，青鸾舞处看天都。药谷仙源难具陈，琪花紫翠秋为春。凭君传语武陵客，笑杀桃源洞里人。
百丈行
作者：施闰章
朝代：明
体裁：古风

十八滩头石齿齿，百丈青绳可怜子。赤脚短衣半在腰，饭颗寒吞掬江水。北来铁骑尽乘船，滩峻船从石窟穿。鸡猪牛酒不论数，连樯动索千夫牵。县官惧罪急如火，预点民夫向江坐。拘留古庙等羁囚，说来不来饥杀我。沿江沙石多崩峭，引臂如猿争叫啸。秋冬水涩春涨湍，渚穴蛟龙岸虎豹。伐鼓鸣铙画舰飞，阳侯起立江娥笑。不辞辛苦为君行，梃促鞭驱半死生。君看死者仆江侧，火伴何人敢哭声。自从伏波下南粤，蛮江多少人流血。百丈不断肠断绝，流水无情亦呜咽。
百华寺
作者：施闰章
朝代：明
体裁：五言律诗

寺倚读书台，荒庭云不开。山寒稀桧柏，佛古遍莓苔。晚照孤帆下，遥峰百丈来。中丞题字后，长听野猿哀。
皇天篇
作者：施闰章
朝代：明
体裁：古风

皇天眷万物，雨师宁不然。神州辇毂地，高阜成山川。萧条何所有，饥兽窜颓垣。严冬边雪至，朔吹先苦寒。分与藜藿绝，敝缊复不完。遗黎伏路侧，声出不能言。矫首望乐土，重关限我前。眼前一步地，艰于太行山。逝者葬鱼腹，生为豺狼餐。嗷嗷泽中雁，飞飞云汉间。饮啄虽失所，天地何其宽。感物一抚膺，泪下如奔湍。
皇甫氏苦节诗
作者：施闰章
朝代：明
体裁：古风

呜呼古烈女，怀霜心所安。苟活义不忍，求死良独难。凛冬盛杀气，兰蕙无彫残。孤根既已植，衔哀摧肺肝。死诀言在耳，念彼泉下单。乌啼爱长夜，宁知天风寒。
盆梅
作者：施闰章
朝代：明
体裁：五言律诗

明日主人出，一花今夜开。好谁看烂熳，为尔立徘徊。驿使陇头绝，歌声笛里哀。客愁君不见，春色海东来。
盆荷
作者：施闰章
朝代：明
体裁：五言律诗

袅袅当阶舞，田田出水长。叶高清几席，花暖先池塘。听雨秋声早，回风夜气凉。醉来心浩荡，鸥鹭倘吾乡。
益都相国夫子予告归里奉送四首·其一
作者：施闰章
朝代：明
体裁：七言律诗

黄阁辛勤一纪馀，温纶宠锡遂閒居。登临永日身辞杖，卷轴连车手校书。半世神仙借公辅，平生怀抱满樵渔。倾城出饯图难尽，千载何人说二疏。
益都相国夫子予告归里奉送四首·其三
作者：施闰章
朝代：明
体裁：七言律诗

买山杜曲兴纵横，朱邸先营绿野成。密柳茅堂容乳燕，繁花烟雨过流莺。吟连尊酒应刘集，归去家园海岳清。二老高堂晨夕近，肯输洛社数耆英。
益都相国夫子予告归里奉送四首·其二
作者：施闰章
朝代：明
体裁：七言律诗

吐握心期世绝伦，漫劳宾客拟平津。鲁邹文学归遗老，海岱风流复几人。一望门墙见模楷，得亲色笑总阳春。东山载酒过从数，只恐难閒理钓缗。
益都相国夫子予告归里奉送四首·其四
作者：施闰章
朝代：明
体裁：七言律诗

深衷开济老臣谋，合德绸缪圣主优。禁苑独游酣御酿，宸章三锡重天球。还山有使询黄发，屡疏言归未白头。重荷殊恩应恋阙，回看西北是神州。
盘冰
作者：施闰章
朝代：明
体裁：五言律诗

玉立似山安，擎来耐久看。色将人共白，心倚目生寒。宫井沾恩远，晶盘得见难。儿童浸瓜果，稍媚老夫餐。
目病不寐者七夜愦乱中时复得句
作者：施闰章
朝代：明
体裁：七言律诗

瞑坐过旬嗔欲颠，暗中万状攒眼前。春风笑我成相避，药物欺人搅独眠。远札频烦谁替读，良方十百总虚传。丘明子夏一何酷，夜半椎床嗟昔贤。
相逢行寄陈说岩学士
作者：施闰章
朝代：明
体裁：古风

昔在都亭困浊醪，长安耆旧相招要。天子崇儒聚文士，扬班贾董纷吾曹。新秋细雨凉别墅，长谣短咏欢深宵。酒阑脱帽半头白，惜别忧来增郁陶。高都学士独年少，皎然玉树凌丹霄。石阁校书朝索笔，金门下直晚回镳。相逢忼爽始相识，文章款曲心魂交。我出春明蹑嵩顶，中原万里风萧萧。三花已落根株古，少室斜穿星汉高。缑岭仙人逝超忽，抱书归卧守蓬蒿。尺素传来开老眼，陈遵健笔回斗杓。八人方驾吾老矣，不鄙谓我谙风骚。论诗精域那能造，废学雄心早寂寥。丈夫经术重乔岳，笑看词赋成鸿毛。含都茹京偶披写，掣鲸倒海生风涛。出水芙蓉曜朝日，盛年策足真人豪。吾家侍御与君好，赠远岂必双琼瑶。歌成不寐搔短发，起看江月飞寒潮。
省双溪故园
作者：施闰章
朝代：明
体裁：古风

玉山当我门，客梦屡登陟。返驾寻园庐，路迷不自识。倾垣无人居，佳卉让蓬棘。丛桂忽成围，伊昔予手植。婆娑汝亦老，攀条一叹息。勿讶我归迟，今兹就家食。壮颜虽已衰，所未渝旧德。誓将聚朋好，花时酌尔侧。倘未窘颓龄，馀力问耕织。
省斋招同尔止夜集是日立春
作者：施闰章
朝代：明
体裁：七言律诗

掩关屏迹独相亲，野客过从不厌频。念旧淹留宜卜夜，论心杯酌早知春。檐梅槛柳含烟暖，野菜溪芹入馔新。烂醉踟蹰怜此会，尊前一半白头人。
省耕诗
作者：施闰章
朝代：明
体裁：五言排律

农事崇开国，豳风纪授时。供输仍禹贡，宵旰甚尧咨。耕籍亲扶耒，祈年恪奉祠。军储急壤赋，帝德轸民饥。逊志铭无逸，省方乐有为。郊圻根本计，丰稔太平期。土鼓歆田祖，帷宫命甸师。轻阴将霢霂，淑景正繁滋。修禊灵辰近，乘春令节宜。鸡人传象辂，虎旅扈龙旗。雾合千官列，雷鸣万骑随。良畴真错绣，厚穫祝如坻。傍辇祥飙动，停銮解泽垂。亲承天语劝，敢使岁功迟。原隰应胥垦，籽耘莫惮疲。稑穜元献种，谷米定流脂。睿藻云霞烂，仁心鱼鸟知。鸾旌欢野老，衮冕映茅茨。屡下蠲租诏，重陈多稼诗。饱腾资挞伐，皇路会清彝。
真定道中
作者：施闰章
朝代：明
体裁：五言律诗

白日孤城闭，黄沙古道迷。风鸣关塞北，云断海天西。归路看烽火，生涯信马蹄。故园杨柳绿，几处早莺啼。
真州夜发至京口
作者：施闰章
朝代：明
体裁：五言律诗

月明含露白，乘涨命扁舟。树里见微火，沙边惊宿鸥。樯鸣争缆过，风急渡江愁。恰及重阳日，金山是胜游。
真州荣园·其一
作者：施闰章
朝代：明
体裁：五言律诗

叠石郁嵯峨，苍茫气象多。高低成洞穴，庭墄俯山河。巢集临江鹤，花生带雪柯。向来歌舞地，长卧老藤萝。